title: Hofstra University

text: Hofstralla on akkreditointi 19 akateemisella tieteenalalla; näin monta akkreditointia on alle sadalla Yhdysvaltojen yliopistolla. "U.S. News & World Report" -lehden yliopistolistauksessa se oli vuonna 2015 sijalla 135. Vuonna 2016 Hofstra valittiin maailman 20 lupaavimman ”haastajayliopiston” joukkoon konsulttiyritys Firetailin raportissa yliopistoista, jotka voivat nousta yliopistomaailman eliittiin vuoteen 2030 mennessä.


title: Hofstra University

text: Hofstra University perustettiin vuonna 1935 alun perin New Yorkin yliopiston (NYU) sivutoimipaikaksi nimeltä "Nassau College-Hofstra Memorial of NYU at Hempstead, Long Island". Vuonna 1939 siitä tuli itsenäinen "Hofstra College" ja vuonna 1963 "Hofstra University". Tuolloin sen kampus laajeni pohjoiseen lakkautetun ilmavoimien tukikohdan alueelle.


title: Janne Väyrynen

text: Janne Väyrynen (s. 26. kesäkuuta 1992 Järvenpää) on suomalainen jääkiekkoilija, joka pelaa Mestis-joukkue Jokipojissa. Isokokoinen Väyrynen on pelipaikaltaan vasen laitahyökkääjä. Hän laukoo oikealta.


title: Janne Väyrynen

text: Väyrynen on Järvenpään Haukkojen (tunnettu myös KJT:nä) kasvatti. Hän voitti kaudella 2008–2009 koko B2-nuorten I-divisioonan piste- ja syöttöpörssin tehoilla 20+29=49. Väyrynen oli myös Haukkojen paras maalintekijä. B2-nuorten SM-karsinnoissa hän oli joukkueen paras maalintekijä ja jakoi sisäisen pistepörssin voiton Jussi Tervakankaan kanssa tehoilla 12+9=21. Kaudella 2009–2010 Väyrynen voitti koko B-nuorten III-divisioonan piste- ja maalipörssin tehoilla 31+36=67. Hän debytoi kauden aikana myös miesten peleissä pelattuaan neljä ottelua II-divisioonassa.


title: Janne Väyrynen

text: Kaudella 2010–2011 Väyrynen voitti koko A-nuorten II-divisioonan maalipörssin 29 osumallaan. Hän voitti myös koko A-nuorten I-divisioonan nousukarsintojen maalipörssin ja jakoi pistepörssin voiton Kisa-Eaglesin Teemu Kraneisin kanssa tehtyään kolmessa ottelussa peräti tehot 8+3=11. Haukkojen kausi päättyi sarjanousuun. Väyrynen pelasi kauden aikana kaksi II-divisioonaottelua. Kesken kauden 2011–2012 hän siirtyi Haukoista Hämeenlinnan Pallokerhon A-nuoriin, jossa Väyrynen voitti kauden päätteeksi A-nuorten SM-pronssia. Kaudeksi 2012–2013 hän palasi taas Haukkoihin. Väyrynen voitti koko A-nuorten Suomi-sarjan pistepörssin tehoilla 35+35=70. Hän jakoi myös sarjan maalipörssin voiton KuKin Jere Lehtosen kanssa ja syöttöpörssin voiton KuKin Ville-Veikko Långin kanssa. Väyrynen pelasi kauden aikana II-divisioonassa kymmenen ottelua kaksi pistettä per peli -tahdilla tehden tehot 12+8=20. Hän oli Haukkojen kolmanneksi paras maalintekijä.


title: Janne Väyrynen

text: Väyrynen siirtyi kaudeksi 2013–2014 2+1-vuotisella ja try-outin sisältäneellä sopimuksella Mestis-joukkue Mikkelin Jukureihin. Hän sai sopimuksen, mutta Väyrysen rooli Jukureissa jäi kuitenkin pieneksi ja hän vietti suurimman osan kaudestaan lainalla Suomi-sarjajoukkue Hydraulic Oilersissa. Pelejä Mestiksessä kertyi 14. Myös kaudella 2014–2015 Väyrynen jäi Jukureissa varsin pieneen rooliin. Marraskuussa 2014 seura lainasi hänet Kiekko-Vantaaseen. Väyrynen pelasi Mestiksessä kauden aikana yhteensä 25 ottelua tehden yhden maalin, kunnes hän siirtyi tammikuun 2015 lopulla loppukaudeksi Suomi-sarjajoukkue Jokipoikiin. Väyrynen voitti koko sarjan pudotuspelien piste- ja maalipörssin tehoilla 8+10=18. Hän voitti kauden päätteeksi Suomi-sarjan -mestaruuden ja nousi Jokipoikien kanssa Mestikseen. Toukokuussa 2015 Väyrynen teki joukkueen kanssa vuoden mittaisen jatkosopimuksen.


title: Janne Väyrynen

text: Kaudella 2015–2016 Väyrynen teki läpimurtonsa Mestiksessä. Hän oli tehoilla 23+21=44 Jokipoikien paras maalintekijä ja toiseksi paras pistemies Samu Pitkäsen jälkeen. Väyrynen jakoi koko Mestiksen maalipörssin toisen sijan Jukureiden Roope Rannan kanssa edellään vain Jukureiden Oula Palve sekä sijoittui pistepörssissä seitsemänneksi. Hän onnistui kauden aikana myös ilmaveivimaalissa 16. marraskuuta 2015 vieraissa TuToa vastaan. Pudotuspeleissä Väyrynen oli seitsemällä osumallaan Jokipoikien paras maalintekijä Jesse Paukun kanssa. Hän voitti kauden päätteeksi Mestis-pronssia. Väyrynen valittiin sarjan ensimmäiseen tähdistökentälliseen.


title: Janne Väyrynen

text: Huhtikuussa 2016 Väyrynen teki 2+1-vuotisen SM-liigasopimuksen Rauman Lukon kanssa. Hän aloitti kauden 2016–2017 kuitenkin lainalla seuran yhteistyöjoukkue KeuPa HT:ssä, Mestiksessä. Väyrynen loukkaantui vain yhden pelaamansa ottelun jälkeen. Kuntouduttuaan hän teki liigadebyyttinsä Lukossa 8. lokakuuta 2016 paikallisvastustaja Porin Ässiä vastaan. Väyrynen sai ottelussa jääaikaa 4.59 minuuttia. Hän pelasi Lukossa kaksi runkosarja- ja yhden Mestarien liigan ottelun. Siirtotakarajalla, helmikuussa 2017 Väyrysen ilmoitettiin jatkavan KeuPan vahvuudessa kauden loppuun. Hänen kautensa päättyi loukkaantumisen vuoksi kuitenkin runkosarjaan. Myös alkukauden 2017–2018 Väyrynen vietti pääasiassa KeuPassa. Mestiksen siirtotakarajalla helmikuussa 2018 hänen ilmoitettiin pelaavan loppukauden Lukon vahvuudessa. Mesikämmen pelasi siellä kauden aikana kaikkiaan yhdeksän runkosarja- ja kaksi playoff-ottelua tehden yhden syöttöpisteen.


title: Janne Väyrynen

text: Kaudeksi 2018–2019 Väyrynen palasi Jokipoikiin.


title: Yonny Hernández

text: Yonny Hernández Vega (s. 25. heinäkuuta 1988 Medellín) on kolumbialainen ratamoottoripyöräilijä. Hän ajaa kaudella 2016 MotoGP-sarjassa Aspar tallissa Ducatilla. Hernándezin nuorempi veli Santiago Hernández on myös ratamoottoripyöräilijä.


title: Yonny Hernández

text: Hernándezin kilpaili kaudet 2010–2011 Blusens-STX tallissa. Ensimmäisellä Moto2 luokan kaudella hän sijoittui sijalle 21, keräten 32 pistettä. Hernández ajoi parhaimmillaan sijalle kymmenen. Aluksi Espanjassa, jossa hän lähti kilpailuun sijalta 12. Toisen ja viimeisen kerran Hernández ajoi kymmenenneksi Saksassa. Tuolloin hän lähti kilpailuun sijalta 14. Hän onnistui ajamaan kauden 17 kilpailussa yhdeksän kertaa pisteille.


title: Yonny Hernández

text: Kaudella 2011 Hernández jatkoi tallissa uudella pyörällä FTR Motolla. Tällä kertaa hän sijoittui kauden päätteeksi pisteissä sijalle 19, kerättyään 43 pistettä. Hernández ajoi parhaimmillaan kuudenneksi Saksan ja Valencian kilpailuissa. Saksassa hän ajoi myös kilpailun nopeimman kierroksen.


title: Yonny Hernández

text: Hernándezin jatkoi samassa tallissa, joka oli vaihtanut nimensä kaudeksi 2012. Hän sai tallikaverikseen espanjalaisen Iván Silvan. Hernándezin avauskausi MotoGP luokassa päättyi loppupisteissä sijalle 17, kerättyään 28 pistettä. Hän ajoi kauden 16 kilpailusta yhdeksän kertaa pisteille ollen parhaimmillaan yhdeksäs Indianapolisissa. Hernándezin tallikaveri Silva sijoittui 23:ksi keräten 12 pistettä.


title: Yonny Hernández

text: Kaudeksi 2013 Hernández siirtyi Paul Bird Motorsport talliin, joka käytti Aprilian pyöriä. Hänen menestys oli vaihtelevampaa ja onnistui sijoittuimaan parhaimmillaan 13:sta Katalonian kilpailussa. Hernández ajoi tallissa yhteensä 13 kilpailua, jonka jälkeen hän vaihtoi kesken kauden tallia Pramac Racingiin, joka käytti puolestaan Ducatin pyöriä.


title: Yonny Hernández

text: Uudessa tallissa Hernández ajoi kauden loput viisi kilpailua. Hän sijoittui pisteille neljässä kilpailussa ja joutui keskeyttämään viimeisen kilpailun. Parhaimmillaan Hernández ajoi sijalle kymmenen Malesian kilpailussa. Hän sijoittui kokonaispisteissä sijalle 18, kerättyään yhteensä 21 pistettä.


title: Yonny Hernández

text: Kaudella 2014 Hernández jatkoi samoja otteita ja onnistui ajamaan Ducatilla kokonaispisteissä sijalle 15. Hän keräsi yhteensä 53 ja ajoi parhaimmillaan seitsemänneksi Malesiassa. Sitä vastoin hänen tallikaverinsa Andrea Iannone sijoittui pisteissä sijalle 10.


title: Yonny Hernández

text: Kaudeksi 2015 Hernández sai tallikaverikseen Danilo Petruccin. Hän hävisi toistamiseen tallikaverille ollen loppupisteissä sijalla 14, 56 pisteellä. Parhaimmillaan Hernández ajoi kahdeksanneksi Ranskan kilpailussa.


title: Yonny Hernández

text: Hernández siirtyi Pramacilta espanjalaiseen Aspar talliin, joka käytti Pramacin tavoin Ducatin valmistamia pyöriä. Hänen tallikaverinaan ajoi Eugene Laverty, jolle Hernández hävisi 57 pisteen erolla. Hän ajoi parhaimmillaan sijalle 11 kaksi kertaa ensin Tšekissa ja perään Britanniassa.


title: Divya Bharti

text: Divya Bharti (25. helmikuuta 1974 Mumbai – 5. huhtikuuta 1993 Mumbai) oli intialainen näyttelijä. Hän näytteli monessa menestyneessä hindin- ja telugunkielisessä elokuvassa.


title: Divya Bharti

text: Bharti alkoi saada elokuvaroolitarjouksia jo 14-vuotiaana, ja usean epäonnistuneen yrityksen jälkeen, hän teki ensiesiintymisensä 16-vuotiaana menestyneessä telugunkielisessä draamassa "Bobbili Raja" (1990). Muutaman menestyneen teluguelokuvan jälkeen hän teki ensiesiintymisensä hindielokuvateollisuudessa toimintatrillerissä "Vishwatma" (1992). Bharti saavutti lisää menestystä elokuvilla kuten "Shola Aur Shabnam" ja "Deewana", joista jälkimmäisestä hän voitti parhaan naistulokkaan Filmfare Awards -palkinnon.


title: Divya Bharti

text: Bharti kuoli vain 19-vuotiaana 5. huhtikuuta 1993. Hän menehtyi vammoihinsa pudottuaan viidennessä kerroksessa sijaitsevan asuntonsa parvekkeelta Versovan kaupunginosassa Mumbaissa. Ikinä ei saatu täyttä varmuutta, oliko putoamisen syy murha, itsemurha vai onnettomuus.


title: Hart (täsmennyssivu)

text: Hart voi tarkoittaa seuraavia


title: Odert Gripenberg

text: Odert Henrik Gripenberg (14. huhtikuuta 1788 Sääksmäki – 29. tammikuuta 1848 Tukholma) oli suomalainen luutnantti ja koulunjohtaja.


title: Odert Gripenberg

text: Gripenbergin vanhemmat olivat kenraalimajuri Hans Henrik Gripenberg (k. 1813) ja Hedvig Lovisa Jahnsson. Hänestä tuli vänrikki Hämeen rykmentissä 1794 ja hän pääsi ylioppilaaksi Turussa 1802. Gripenberg oli kadettina Haapaniemen sotakoulussa 1802–1805. Hän oli adjutanttina Uudenmaan prikaatin kevyessä rakuunaosastossa vuonna 1806 ja palveli sitten aliluutnanttina Ruotsin sotamittauskunnassa. Suomen sodan alkaessa 1808 Gripenberg oli luutnanttina Hämeen läänin jalkaväkirykmentissä ja toimi isänsä adjutanttina. Sodan päätyttyä hän erosi Ruotsin armeijan palveluksesta vuonna 1811.


title: Odert Gripenberg

text: Gripenberg matkusti armeijasta erottuaan Sveitsiin jossa hän opiskeli pedagogiikkaa Johann Heinrich Pestalozzin johdolla. Palattuaan Suomeen hän perusti 1812 yksityisen poikien internaattikoulun Hämeenlinnaan. Koulu siirtyi 1813 Poriin ja viimeksi se toimi Gripenbergin isältään perimällä Johannesbergin maatilalla Sääksmäellä Voipaalassa 1817–1822 kunnes koulu jouduttiin lopettamaan taloudellisten syiden takia. Gripenberg toimi sitten Haminan kadettikoulun alkeiskoulun tarkastajana 1822–1828 ja maatilan vuokraajana Sipoon Savijärvellä. Hän perusti vaimonsa kanssa yksityisen tyttökoulun ja pienten lasten koulun Helsinkiin vuonna 1835. Gripenberg julkaisi myös jonkin aikaa Suomen ensimmäistä kasvatusopillista aikakauslehteä Veckoblad för Uppfostran och Undervisning. Gripenberg kuoli tammikuussa 1848 Tukholmassa ollessaan matkalla Englantiin esittelemään siellä keksimäänsä kylvökonetta.


title: Odert Gripenberg

text: Gripenberg oli naimisissa vuodesta 1811 Fredrika Maria Nymanderin (k. 1875) kanssa.


title: Dag Malmberg

text: Dag Malmberg (s. 18. tammikuuta 1953 Gävle, Ruotsi) on ruotsalainen näyttelijä, joka tunnetaan kansainvälisesti parhaiten poliisipäällikkö Hans Pettersonin roolista ruotsalais-tanskalaisessa rikossarjassa "Silta" (2011–2015).


title: Hong Kong Central Harbourfront Circuit

text: Hong Kong Central Harbourfront Circuit on katurata Central and Western Districtissä Hongkongissa Kiinassa.


title: Hong Kong Central Harbourfront Circuit

text: Se valmistui vuoden 2016 Formula E -sarjan osakilpailua varten. Radalla kilpailtiin ensimmäistä kertaa 9. lokakuuta 2016.


title: Emory University

text: Emory University on yksityinen yliopisto Yhdysvaltojen Georgian osavaltiossa, Atlantan esikaupunkialueella. Se kuuluu Carnegie-luokitusjärjestelmässä ylimpään R1-luokkaan eli tutkimusyliopistojen joukkoon. Vuonna 1995 Emory otettiin mukaan 60 tutkimusyliopistosta muodostuvaan järjestöön The Association of American Universities (AAU). "U.S. News & World Report" -lehden Yhdysvaltojen yliopistojen rankinglistauksessa se oli vuonna 2015 sijalla 20. Vuonna 2016 "Times Higher Education" sijoitti sen sijalle 17 ja koko maailman yliopistoista sijalle 86.


title: Emory University

text: Emory University on vuonna 1785 perustetun Georgian yliopiston jälkeen osavaltion toiseksi vanhin korkeakoulu. Se perustettiin vuonna 1836 nimellä "Emory College" pieneen Oxfordin kylään, joka sai nimensä siitä että yliopiston metodistiuskoiset perustajat olivat itse opiskelleet englantilaisessa Oxfordin yliopistossa. Yliopisto taas nimettiin metodistipiispa John Emoryn mukaan. Vuonna 1915 oppilaitos muutti Atlantaan ja sai nimen "Emory University". Oxfordissa toimii yhä yliopistoon kuuluva liberal arts college nimeltä Oxford College.


title: Emory University

text: Emory Universityllä on yhdeksän osastoa, yleissivistävän Oxford Collegen lisäksi muun muassa kauppatieteellinen, oikeustieteellinen, lääketieteellinen ja teologinen tiedekunta. Emory, Georgia Tech ja Pekingin yliopisto ylläpitävät lääketieteellisen tekniikkaan erikoistunutta tiedekuntaa. Atlantassa sijaitsee myös yhdessä Nanjingin yliopiston kanssa ylläpidetty, Kiinan kulttuuriin erikoistunut "Confucius Institute". Emory University tekee myös laajaa yhteistyötä korealaisen KAIST-yliopiston kanssa.


title: John James (näyttelijä)

text: John James (oik. John James Anderson, s. 18. huhtikuuta 1956 Minneapolis, Minnesota) on yhdysvaltalainen näyttelijä. Hänet tunnetaan parhaiten Jeff Colbyn roolista, jota hän esitti vuosina 1981–1989 televisiosarjoissa "Dynastia" ja "Colbyt". James näytteli samaa hahmoa myös minisarjassa "Dynastia – viimeinen luku" (1991).


title: John James (näyttelijä)

text: James on sittemmin esiintynyt muun muassa sarjoissa "As the World Turns" ja "All My Children".


title: John James (näyttelijä)

text: James meni naimisiin malli Denise Ellen Cowardin kanssa vuonna 1989. Heidän tyttärensä Laura James voitti "Huippumalli haussa" -kilpailun vuonna 2012.


title: Elizabeth Phillips

text: Elizabeth Phillips (s. 20. elokuuta 1986 Omak, Washington) on yhdysvaltalainen vapaaottelija. Hän on otellut Invicta FC:ssä vuodesta 2017 lähtien.


title: Elizabeth Phillips

text: Ennen vapaaottelua Phillips työskenteli henkilökohtaisena urheiluvalmentajana.


title: Elizabeth Phillips

text: Phillips otteli ensi kerran amatöörinä Washingtonissa muun muassa LOTC- ja ROTR-järjestöissä. Hänen uran ensimmäinen ottelu käytiin 20. kesäkuuta 2011, jolloin Phillipsin kamppailu päättyi tasapeliin. Hän voitti seuraavat kaksi kamppailua tuomariäänin Taylor Hughesia ja Melissa Deeria vastaan. Maaliskuussa 2012 Phillips kärsi amatööriuransa ensimmäisen tappion Jessamyn Dukea vastaan luovutuksella. Hän voitti seuraavan kamppailunsa Priscilla Whitea vastaan hajaäänin, joka oli samalla Phillipsin viimeinen amatööriottelu ennen siirtymistään ammattilaiseksi.


title: Elizabeth Phillips

text: Phillips hävisi uransa ensimmäisen ammattilaisottelun syyskuussa 2012 Miriam Nakamotoa vastaan. Kamppailu päättyi toisessa erässä tekniseen tyrmäykseen.


title: Elizabeth Phillips

text: Phillips siirtyi ottelemaan "Conquest of the Cage" järjestöön, jossa hänen avauskamppailu oli Stevie VanAsschea vastaan heinäkuussa 2013. Phillips voitti kamppailun teknisellä tyrmäyksellä viimeisessä erässä. Marraskuussa hän jatkoi voittokulkuaan Kristen Stenzelia vastaan. Phillips voitti kamppailun luovutuksella 49 sekunnissa, saadessaan Stenzelin takakuristukseen.


title: Elizabeth Phillips

text: 2014 Phillips kamppaili vielä kahdesti. Helmikuussa hän kohtasi Rachael Swatezin, jonka Phillips voitti teknisellä tyrmäyksellä lyönnein kolmannessa erässä. Toukokuussa hän kohtasi Katie Howardin, jonka Phillips voitti tuomariäänin.


title: Elizabeth Phillips

text: Phillips otteli UFC:ssä ensimmäisen kerran 14. kesäkuuta 2014 "UFC 174" -tapahtumassa. Hän hävisi kamppailunsa Valérie Létourneaulle hajaäänin (28–29, 29–28, 29–28). Sama kohtalo toistui myös seuraavassa kamppailussa Milana Dudievaa vastaan elokuussa 2014. Macaussa käyty kamppailu päättyi hajaäänin (30–27, 28–29, 29–28) Phillipsin tappioon, joka oli samalla hänen uran toinen peräkkäinen tappio.


title: Elizabeth Phillips

text: 2015 Phillips otteli yhen kerran kohdattuaan Jessamyn Duken heinäkuussa. Hän voitti ensimmäisen ottelunsa UFC:ssä tuomariäänin (29–28, 29–28, 29–28).


title: Elizabeth Phillips

text: 2016 Phillips kohtasi syntymäpäivänään Raquel Penningtonin "UFC 202" -tapahtumassa. Hän hävisi kamppailun tuomariäänin (30-27, 30-27, 30-27). Tappion jälkeen hänet vapautettiin sopimuksestaan.


title: Elizabeth Phillips

text: UFC:n jälkeen Phillips siirtyi ottelemaan Invictaan höyhensarjaan, jossa hän kohtasi Leah Letsonin. Phillips hävisi kamppailun tyrmäyksellä ensimmäisessä erässä.


title: Kyle Chalmers

text: Kyle Chalmers (s. 25. kesäkuuta 1998 Port Lincoln, Etelä-Australia) on australialainen uinnin olympiavoittaja. Hän edustaa Marion Swimming Clubia ja häntä valmentaa Peter Bishop.


title: Kyle Chalmers

text: Chalmers voitti Rio de Janeiron olympialaisissa 2016 kultaa 100 metrin vapaauinnissa nuorten maailmanennätysajalla 47,58. Puolimatkassa hän oli ollut vasta seitsemäntenä. Hän saavutti lisäksi pronssia 4 × 100 metrin vapaa- ja sekauintiviesteissä. Edellisvuoden Kazanin MM-kilpailuissa 2015 hän ui alkuerissä Australian 4 × 100 metrin sekauintiviestijoukkueessa, joka loppukilpailussa sai toisella kokoonpanolla hopeaa.


title: Kyle Chalmers

text: Chalmers saavutti Tyynenmeren-mestaruuskilpailuissa 2018 kultaa 100 metrin vapaauinnissa sekä kolme viestimitalia. Saman vuoden Gold Coastin Kansainyhteisön kisoissa hän saavutti neljä kultaa ja yhden hopean.


title: Kyle Chalmers

text: Chalmers saavutti Nanjingin nuorten olympialaisissa 2014 pronssia poikien 4 × 100 metrin sekauintiviestissä sekä sekajoukkueiden 4 × 100 metrin vapaauintiviestissä ja 4 × 100 metrin sekauintiviestissä, jossa hän ui vain alkuerissä. Singaporen nuorten MM-kilpailuissa 2015 hän voitti kultaa 50 ja 100 metrin vapaauinneissa sekä 4 × 100 metrin vapaauintiviestissä. Lisäksi hän sai hopeaa poikien 4 × 200 metrin vapaauintiviestissä sekä sekajoukkueiden 4 × 100 metrin vapaa- ja sekauintiviesteissä sekä pronssia poikien 4 × 100 metrin sekauintiviestissä.


title: Vüqar Nadirov

text: Vüqar Äršad oghlu Nadirov ( / "Вүгар Әршад оғлу Надиров"; s. 15. kesäkuuta 1987 Seidli, Azerbaidžanin SNT, Neuvostoliitto, nykyinen Seyidli, Azerbaidžan) on azerbaidžanilainen jalkapalloilija. Hän edustaa Azerbaidžanin valioliigassa pelaavaa Karabahia ja on pelipaikaltaan hyökkääjä.


title: Vüqar Nadirov

text: Hänen isänsä kuoli Vuoristo-Karabahin sodassa.


title: Margaret Wambui

text: Margaret Nyairera Wambui (s. 5. syyskuuta 1995) on kenialainen juoksija, jonka päämatka on 800 metrin juoksu. Hän kilpailee myös 400 metrillä. Hän on pituudeltaan 171 cm.


title: Margaret Wambui

text: Wambui voitti Eugenen alle 20-vuotiaiden MM-kilpailuissa kultaa 800 metrillä ajalla 2.00,49. Seuraavana vuonna hän karsiutui Pekingin MM-kilpailuissa saman matkan alkuerissä. Hän saavutti Portlandin MM-hallikilpailuissa 2016 pronssia 800 metrillä ennätysajallaan 2.00,44. Hän voitti samana vuonna Kenian-mestaruuden 400 metrillä ennätyksellään 51,39.


title: Margaret Wambui

text: Wambui saavutti Durbanin Afrikan-mestaruuskilpailussa 2016 hopeaa 400 metrillä ja pronssia 4 × 400 metrin viestissä. Rio de Janeiron olympialaisissa 2016 hän sai pronssia 800 metrillä ennätysajallaan 1.56,89. Hän voitti Kenian-mestaruuden 800 metrillä 2017. Saman vuoden Lontoon MM-kilpailuissa hän oli 800 metrillä neljäs. Birminghamin MM-hallikilpailuissa 2018 hänet hylättiin 800 metrin alkueräjuoksussa.


title: Margaret Wambui

text: Wambui saavutti Gold Coastin Kansainyhteisön kisoissa 2018 hopeaa 800 metrillä ajalla 1.58,07.


title: Chips Keswick

text: Sir John Chippendale "Chips" Lindley Keswick (s. 2. helmikuuta 1940 Lontoo) on brittiläinen liikemies ja jalkapallovaikuttaja, joka on toiminut Englannin Valioliigassa pelaavan Arsenalin puheenjohtajana vuodesta 2013 lähtien.


title: Chips Keswick

text: Keswick on luonut pitkän uran pankkiirina. Hän on aiemmin toiminut yksityisen sektorin lisäksi muun muassa Bank of Englandin johtokunnan jäsenenä.


title: Michael Chiesa

text: Michael Keith Chiesa (s. 7. joulukuuta 1987 Aurora, Colorado) on yhdysvaltalainen vapaaottelija. Hän on otellut UFC:ssä vuodesta 2012 lähtien. Chiesa voitti "Ultimate Fighter: Live" -turnauksen 2012.


title: Michael Chiesa

text: Chiesa kävi Shadle Park High Schoolin, jossa hän kilpaili painissa, jota Chiesa on harjoitellut 11-vuotiaasta lähtien. Hän työskenteli Budweiserilla jakelijana ja kävi collegea kolme päivää, kunnes päätti lopettaa koulun kesken pyrkiäkseen ammattilaisottelijaksi.


title: Michael Chiesa

text: Chiesa otteli ensimmäisen ammattilaisottelunsa 16. elokuuta 2008, jolloin hän voitti Charon Spainin triangelikuristuksella. Chiesa voitti myös seuraavat kuusi ottelua peräkkäin ennen kuin pääsi "The Ultimate Fighter" turnaukseen. Hän voitti seitsemästä kamppailusta neljä ensimmäisen erän aikana luovutuksella. Näistä nopein voitto oli Darrell Fenneria vastaan 45 sekunnissa.


title: Michael Chiesa

text: Chiesa oli yksi 32 ottelijasta, jotka osallistuivat "The Ultimate Fighter: Live" turnaukseen. Hän selvitti tiensä lopputurnaukseen ja valittiin Urijah Faberin joukkueeseen viidentenä valintana. Chiesa voitti turnauksen avauskierroksella Jeremy Larsenin tuomariäänin ja kohtasi seuraavalla kierroksella Justin Lawrencen. Hän voitti kamppailun teknisellä tyrmäyksellä. Välierässä Chiesa voitti James Vickin tyrmäyksellä toisessa erässä ja eteni loppuotteluun Al Iaquintaa vastaan. 1. kesäkuuta 2012 käyty loppuottelu päättyi Chiesan voittoon takakuristuksella ensimmäisessä erässä ajassa 2:47. Voitto palkittiin Illan luovutus bonuksella.


title: Michael Chiesa

text: The Ultimate Fighter turnausvoiton myötä Chiesa sai sopimuksen UFC:hen ja otteli toisen kamppailunsa järjestössä Anton Kuivasta vastaan helmikuussa 2013. Hän voitti kamppailun luovutuksella, takakuristuksella. Chiesa otteli samana vuonna vielä kahdesti, joista seuraava kamppailu päättyi tappioon Jorge Masvidalia vastaan luovutuksella. Se oli samalla hänen ensimmäinen tappio vapaaottelussa ja päätti hänen yhdeksän ottelun voittoputken. Marraskuussa Chiesa voitti Colton Smithin "" -tapahtumassa takakuristuksella. Voitto palkittiin Illan luovutus bonuksella.


title: Michael Chiesa

text: 2014 Chiesa otteli kaksi ottelua, joista ensimmäinen päättyi voittoon tuomariäänin (30–26, 30–26, 30–27) Francisco Trinaldoa vastaan. Sitä vastoin syyskuussa hän kärsi uransa toisen tappion Joe Lauzonille teknisellä tyrmäyksellä. Ottelu palkittiin Illan kamppailu bonuksella.


title: Michael Chiesa

text: 2015 Chiesa otteli molemmat ottelunsa "Fight Night" -tapahtumissa. Huhtikuussa hän voitti Mitch Clarken tuomariäänin (29–26, 29–26, 29–28). Vuoden toisen kamppailun Chiesa kävi joulukuussa Jim Milleriä vastaan, jonka hän voitti takakuristuksella toisessa erässä. Heidän välinen ottelu palkittiin Illan kamppailu bonuksella.


title: Michael Chiesa

text: 2016 Chiesa kohtasi Beneil Dariushin huhtikuussa "" -tapahtumassa. Hän voitti kamppailun edellisen tapaan takakuristuksella toisessa erässä. Samalla Chiesa palkittiin Illan suoritus bonuksella. Hänen oli määrä otella seuraavaksi Tony Fergusonia vastaan heinäkuussa, mutta joutui jättämään kamppailun väliin ilmoitettuaan 27. kesäkuuta kärsivänsä selkävammasta.


title: Michael Chiesa

text: Chiesa palasi selkävammansa parannuttua takaisin ottelemaan kesäkuussa 2017 Kevin Leeta vastaan. Hän hävisi kamppailun teknisellä takakuristuksella ensimmäisen erän lopussa.


title: Michael Chiesa

text: Heinäkuussa 2018 Chiesa otteli "UFC 226" -tapahtumassa Anthony Pettistä vastaan, jolle hän hävisi triangelikäsilukolla toisessa erässä. Chiesa painoi ennen ottelua yli määrätyn painorajan, jonka vuoksi hän sai rangaistuksen palkkioonsa.


title: Michael Chiesa

text: Chiesa ilmoitti heinäkuun ottelun jälkeen siirtyvänsä painoluokkaa ylemmäksi haluttuaan painonpudotuksen olevan terveellisempää. Hän kohtasi ensimmäisessä välisarjan ottelussa Carlos Conditin joulukuussa 2018. Chiesa voitti kamppailun toisessa erässä kimuralla.


title: Michael Chiesa

text: Chiesan päätyyli on sekoitus painia ja brasilialaista jujutsua. Hänen painitaustansa on auttanut viemään ottelut matolle, ja saamaan vastustajansa selän, jonka myötä Chiesa on voittanut ottelunsa takakuristuksella. Hänen painitaustansa on auttanut myös mattokamppailussa Chiesaa pääsemään hankalistakin tilanteista pois muita painityylejä vastaan. Hän on näin kyennyt olemaan myös mountissa (vastustajan päällä) hyvin hallitsevasti ja lyömään vastustajaansa päähän. Chiesan vahvuutena on myös ulottuvuus painoluokkaansa kevytsarjaan nähden ollessaan 185 senttimetriä pitkä, kun tavallisesti kevytsarjassa ottelevat ovat keskimäärin 170–175 senttimetriä pitkiä. Useimmiten hänen pituudella ottelevat ovat keskisarjassa. Tästä on ollut Chiesalle suuresti hyötyä kuristuksissa. Erityisesti päästessään vastustajansa selkään hänellä on tapana tehdä jaloilla vartalotriangeli perinteisemmän brasilialaisen jujutsu tekniikan sijaan koukuttamalla jaloillaan vastustajansa jalat jumiin. Kyseisellä tekniikalla Chiesa on kuitenkin onnistunut lukitsemaan vastustajansa, joka on useimmiten johtanut takakuristukseen ennemmin tai myöhemmin. Pitkien raajojensa ansiosta hänellä on myös enemmän varaa tiukentaa kuristuksiaan ja muita lukkoja.


title: Michael Chiesa

text: UFC


title: Michael Chiesa

text: Lords of the Cage


title: Aleksandr Bessmertnyh

text: Aleksandr Aleksandrovitš Bessmertnyh (; s. 10. marraskuuta 1933 Bijsk) on venäläinen diplomaatti, joka toimi lyhyen aikaa myös Neuvostoliiton ulkoministerinä joulukuusta 1990 elokuuhun 1991. Tätä ennen hän oli toiminut ensimmäisenä apulaisulkoministerinä vuodesta 1988 ja Neuvostoliiton Yhdysvaltain-suurlähettiläänä.


title: Hauhon taistelu

text: Hauhon taistelu oli Hauholla 28. huhtikuuta 1918 käyty Suomen sisällissodan taistelu, jossa Saksan Itämeren-divisioonan ja valkoisten joukot yrittivät vallata Hauhon kirkonkylän. Paikkakunnalle oli saapunut usean tuhannen Länsi-Suomesta paenneen punaisen kolonna, joka oli matkalla Lahteen ja sieltä edelleen kohti Itä-Suomea. Punaiset onnistuivat ylivoimansa turvin lyömään hyökkääjät takaisin ja näin he pääsivät jatkamaan matkaansa. Myöhemmin samana iltana käytiin vielä Syrjäntaan taistelu, jossa punaiset murtautuivat saksalaisten linjojen läpi noin 20 kilometrin päässä Hauholta sijaitsevassa Tuuloksen Syrjäntaan kylässä. Hauhon taistelua puolestaan oli edelsi Alvettulan taistelu, jossa punaiset ylittivät valkoisten hallussa olleen Alvettulan sillan.


title: Hauhon taistelu

text: Huhtikuuta 6. päivänä tapahtuneen valkoisten Tampereen valtauksen jälkeen alkoivat punaiset pian vetäytyä läntisestä Suomesta kohti itää. Hämeenlinnaan oli kuun loppuun mennessä kerääntynyt useita tuhansia Satakunnasta, Varsinais-Suomesta ja Hämeestä paenneita punaisia ja heidän perheenjäseniään. Hangossa maihinnousseiden saksalaisten lähestyessä Hämeenlinnaa pakolaiset lähtivät liikkeelle 25. huhtikuuta tarkoituksenaan edetä Hauhon kautta Lahteen.


title: Hauhon taistelu

text: Hämeenlinnasta lähteneet punaiset joutuivat ennen Lahteen saapumistaan kolmeen isoon taisteluun. 26.–27. huhtikuuta he kohtasivat Alvettulan kylässä Alvettulanjoen ylittävää siltaa hallussaan pitäneet valkoiset, mutta onnistuivat kiivaiden taistelujen jälkeen lopulta ylittämään joen ja pakottamaan valkoiset vetäytymään puolustusasemistaan. Noin 4 000–5 000 pakolaisen kuormasto jatkoi matkaansa kohti Hauhon kirkonkylää, jonne he saapuivat vielä seuraavan illan ja yön aikana. Joukkoon liittyi myös pohjoisesta Lempäälän suunnasta saapuneita punaisia, jotka olivat tehneet läpimurron valkoisten linjojen läpi Pälkäneellä käydyssä Laitikkalan taistelussa 24. huhtikuuta.


title: Hauhon taistelu

text: Valkoisten tarkoitus oli vallata Hauhon kirkonkylä varhain sunnuntaiaamuna 28. huhtikuuta käynnistyvässä hyökkäyksessä. Siihen lähdettiin suuresta vastustajan miesylivoimasta huolimatta, vaikka asia oli saatu selville jo ennen hyökkäyksen alkua. Valkoiset ilmeisesti olettivat punaisten jo olleen lopullisesti lyötyjä.


title: Hauhon taistelu

text: Valkoisten puolelta taisteluun osallistui Keski-Pohjanmaan II reservipataljoona, jota komensi kapteeni Hjalmar Söderman. Käskyn saatuaan pataljoonan kolme komppaniaa lähtivät 27. huhtikuuta marssimaan Tuuloksesta Hauholle ja majoittuivat myöhään illalla Sotjalan kylään Hovinkartanon tilalle, joka sijaitsi noin viiden kilometrin päässä Hauhon kirkonkylästä. Kartanoon oli jo aikaisemmin saapunut valkoisten tueksi lähetetty kenraalimajuri Konrad Wolfin komentaman prikaatin 11. polkupyöräkomppania, jolla oli mukanaan myös yksi kevyt vuoritykki. Noin 60 sotilaan vahvuinen saksalaisosasto oli pienen kahakan jälkeen ajanut Hovinkartanosta pois siellä majailleen punakaartin osaston.


title: Hauhon taistelu

text: Hovinkartanoon majoittuneet joukot lähtivät liikkeelle aamulla kello 6.. Idästä kohti Hauhoa marssineet valkoiset saivat vastaansa punaisten etuvartioiden kivääritulta noin puolitoista kilometriä ennen kirkonkylää. Tämän jälkeen komppaniat levittäytyivät metsämaastossa ketjumuodostelmiin niin, että 1. ja 3. komppania sijoittuivat maantien pohjoispuolelle, saksalaiset keskustaan tien molemmin puolin ja 2. komppania sen eteläpuolelle. Tarkoituksena oli edetä Hämeenlinnaan johtavalle maantielle ja estää punaisten liikkeellelähtö. Saksalaisten tykki ajoi tuliasemaan kirkonkylän peltoaukean laidalle ja alkoi ampua maantielle järjestäytynyttä punaisten kuormastoa.


title: Hauhon taistelu

text: Punaiset kuitenkin vastasivat tulitukseen omalla tykistöllään ja aloittivat välittömästi hyökkäyksen valkoisten ja saksalaisten rintamaa vastaan. Saksalaiset menettivät pian tykkinsä punaisille ja lähtivät perääntymään, jolloin rintaman keskiosa jäi tyhjäksi. Tämän jälkeen myös valkoiset joutuivat nopeasti sekasortoon, kun molempiin sivustoihin iskettiin ja he vetäytyivät epäjärjestyksessä punaisten takaa-ajamana. Valkoiset pääsivät kuitenkin lopulta saksalaisten suojatessa perääntymään usean kilometrin päähän Pyhäjärven ja Kotkijärven väliselle kannakselle. Läheisissä Alvettulan ja Ellilän kylissä oli valkoisten joukkoja, jotka kuulivat taistelun äänet, mutta hyökkäyskäskyn puuttuessa ne eivät lähteneet avuksi.


title: Hauhon taistelu

text: Hyökkäyksen torjumisen jälkeen punaisten kuormasto lähti liikkeelle ja suuntasi Kokkilan kylän kautta kohti Tuuloksen Syrjäntakaa. Muutaman kilometrin päässä Portaan kylässä ja vielä myöhemmin vajaan seitsemän kilometrin päässä Kokkilassa punaiset kohtasivat lisää vihollisen osastoja. Myös ne joutuivat pahasti alivoimaisina väistämään ja punaiset pääsivät jatkamaan matkaansa kohti Syrjäntakaa, jossa alkoi uusi taistelu kello 21 aikaan illalla.


title: Hauhon taistelu

text: Puolitoista tuntia kestäneen taistelun aikana valkoiset menettivät kaatuneina ja haavoittuneina noin 100 ja punaiset noin 70 miestä. Suomen sotasurmat -tietokanta tuntee 47 kaatunutta valkoista ja 14 punaista, joista neljä on naiskaartilaisia. Kun punaisten pakolaiskolonna oli jättänyt Hauhon, ryhtyi suojeluskunta vangitsemaan pitäjään vielä jääneitä punaisia ja heitä teloitettiin muun muassa kirkonkylän tuntumassa Vihniönmäellä.


title: Hauhon taistelu

text: Hauholla on useita vuoden 1918 taisteluihin liittyviä muistomerkkejä ja hautapaikkoja. Kirkonkylän Vihniössä on joukkohauta, jonne on haudattu 75 teloitettua punaista. Paikalle pystytettiin muistomerkki 1947. Vuonna 1982 samaan paikkaan siirrettiin vielä 42 eri puolilla Hauhoa teloitetun punaisen jäännökset. Hauhon kirkon pihassa puolestaan on Hauhon taistelussa kaatuneiden valkoisten muistomerkki, joka paljastettiin taistelun vuosipäivänä 1924. Lisäksi Hauhon hautausmaalla on paikallisen suojeluskunnan vuonna 1918 pystyttämä muistomerkki.


title: I-54 (1926)

text: I-54 oli keisarillisen Japanin laivaston vuonna 1927 valmistunut I-53-luokan sukellusvene.


title: I-54 (1926)

text: Alus tilattiin Sasebon laivastontelakalta osana vuoden 1923 hankintoja. Aluksen köli laskettiin 15. marraskuuta 1924, ja alus laskettiin vesille 15. maaliskuuta 1926. Se otettiin palvelukseen 15. joulukuuta 1927.


title: I-54 (1926)

text: Alus nimettiin 20. toukokuuta 1942 uudelleen "I-154:ksi". Alus poistettiin alusluettelosta 20. marraskuuta 1945, ja se romutettiin vuonna 1946.


title: Michael Johnson

text: Michael Johnson -nimisiä henkilöitä ovat:


title: I-55 (1925)

text: I-55 oli keisarillisen Japanin laivaston vuonna 1927 valmistunut I-53-luokan sukellusvene.


title: I-55 (1925)

text: Alus tilattiin Kuren laivastontelakalta osana vuoden 1923 hankintoja. Sen köli laskettiin 1. huhtikuuta 1924 ja alus laskettiin vesille 2. syyskuuta 1925. Se otettiin palvelukseen 5. syyskuuta 1927.


title: I-55 (1925)

text: Alus nimettiin 20. toukokuuta 1942 uudelleen "I-155":ksi. Se poistettiin alusluettelosta 20. marraskuuta 1945 ja romutettiin vuonna 1946.


title: I-58 (1925)

text: I-58 oli keisarillisen Japanin laivaston vuonna 1928 valmistunut I-53-luokan sukellusvene.


title: I-58 (1925)

text: Alus tilattiin Yokosukan laivastontelakalta osana vuoden 1923 hankintoja. Sen köli laskettiin 3. joulukuuta 1924. Alus laskettiin vesille 3. lokakuuta 1925 ja se otettiin palvelukseen 15. toukokuuta 1928.


title: I-58 (1925)

text: Alus nimettiin 20. toukokuuta 1942 uudelleen "I-155":ksi. Se poistettiin alusluettelosta 30. marraskuuta 1945. Miehistö upotti aluksensa 1. huhtikuuta 1946.


title: Fairfield University

text: Fairfield University on yksityinen tutkimusyliopisto Yhdysvaltojen Connecticutin osavaltiossa, Fairfieldin kunnassa. Jesuiittojen perustamassa ja ylläpitämässä yliopistossa opiskelee viitisen tuhatta opiskelijaa.


title: Fairfield University

text: Vuonna 2016 Fairfield valittiin maailman 20 lupaavimman joukkoon konsulttiyritys Firetailin raportissa yliopistoista, jotka voivat nousta maailman eliittiin vuoteen 2030 mennessä.


title: Jota

text: Jota on espanjalaisen kansanmusiikin laji ja tanssi. Se on syntyisin Pohjois-Espanjan Aragonian alueelta, mutta nykyisin se esiintyy kautta Espanjan erilaisina variaatioina.


title: Jota

text: Alun perin jota saattoi olla osa hedelmällisyysrituaaleja. Sen saattoi myös mahdollisesti tuoda Espanjaan keskiajalla arabialainen runoilija Aben Jot, tai sen toi maahan joku juutalainen. Jotaa esitettiin tanssina ensimmäistä kertaa vuonna 1761. Se on edelleen suosittu tanssi aragonialaisissa kyläjuhlissa. Tanssiin osallistuvat yleensä vain miehet.


title: Jota

text: Jota alkaa tavallisesti instrumentaalisella osalla, jonka aikana tanssijat lyövät tahtia kastanjeteilla tai kitaralla. Aragoniassa käytetään säestyksessä tyypillisesti pientä kahdeksankielistä kitaraa guitarrillaa, näppäiltävää luuttusoitinta bandurriaa, triangelia, kastanjetteja ja tamburiinia. Muualla Espanjassa voidaan käyttää myös puhallinsoitin dulzainaa tai gaita-säkkipilliä. Kupletissa ("copla") rytminlyönti lopetetaan, jotta yleisö kuulee laulun sanat.


title: Jota

text: Rytmiltään jota on kolmijakoinen ja luonteeltaan sankarillinen ja energinen. Se saattaa kertoa rakkaudesta tai arkipäivän elämästä, ominaisesti humoristisesta ja ironisesta näkökulmasta.


title: Sardana

text: Sardana on espanjalainen tanssi, joka on Katalonian ja Baleaarien musiikkiperinnettä. Sardana on luonteeltaan uskonnollisaatelinen, ja sen juuret ovat luultavasti Antiikin Kreikassa.


title: Sardana

text: Sardanaa tanssitaan käsi kädessä, juhlallisesti piirissä ja pienimuotoisen musiikkiyhtyeen ("cobla") säestämänä. Tavallisia instrumentteja ovat vaskipuhaltimet ja tulppakanavahuilu flaviol. Rytmi on monotoninen, ja ympyrä liikkuu melkein äänettömästi ja keskittyneesti. Sardanaa tanssitaan nykyisin sunnuntaiaamuisin Barcelonan monilla aukoilla.


title: Lamar University

text: Lamar University (LU) on osavaltion ylläpitämä tutkimusyliopisto Yhdysvaltojen Texasin osavaltiossa, Beaumontin kaupungissa. Yliopistossa opiskelee noin 15 000 opiskelijaa.


title: Lamar University

text: Vuonna 2010 lukuvuoden opinnot Lamarissa maksoivat noin 7 000 Yhdysvaltain dollaria. Alkuvaiheen opinnoissa on paljon yleissivistäviä perusopintoja. Lamar Universityn opintoaloista on erilaisissa ranking-selvityksissä arvostettu etenkin insinööri- ja sairaanhoitajaopintojen sekä verkkokurssien tarjontaa. Vuonna 2016 Lamar valittiin maailman 20 lupaavimman joukkoon konsulttiyritys Firetailin raportissa yliopistoista, jotka voivat nousta maailman eliittiin vuoteen 2030 mennessä.


title: Putous (8. tuotantokausi)

text: "Putouksen" kahdeksas tuotantokausi esitettiin keväällä 2017 .


title: Putous (8. tuotantokausi)

text: Kesken seitsemännen tuotantokauden Joonas Nordman ilmoitti jättävänsä Putouksen. Myöhemmin ilmoitettiin Nordmanin toimivan ohjelman ohjaajana. Näyttelijät julkistettiin 29. marraskuuta 2016. Kausi alkoi 21. tammikuuta 2017.


title: Putous (8. tuotantokausi)

text: Näyttelijöinä jatkoi seitsemänneltä kaudelta Jenni Kokander. Uusina Putous-näyttelijöinä nähtiin Minka Kuustonen, Timo Lavikainen, Mikko Penttilä, Kaisa Hela, Pilvi Hämäläinen ja Ernest Lawson sekä ohjelman juontaja Roope Salminen.


title: Putous (8. tuotantokausi)

text: Ohjelman uusi osio oli "Putous Junior", joka antoi kotisohvien lapsihahmoille mahdollisuuden päästä mukaan ohjelman nettiin, yleisöön ja jopa suoraan lähetykseen.


title: Putous (8. tuotantokausi)

text: Elokuussa 2017 Jenni Kokander ilmoitti, että hän ei jatka Putouksessa tämän kauden jälkeen.


title: Putous (8. tuotantokausi)

text: "Vuoden sketsihahmo-kilpailun" voitti Pilvi Hämäläisen esittämä Aina Inkeri Ankeinen Neiti, eläkeläinen ja koko suomen epätyytyväisin ihminen.


title: Nilotinibi

text: Nilotinibi (CHNOF) on heterosyklinen aromaattinen orgaaninen yhdiste. Yhdistettä voidaan käyttää lääketieteessä leukemian hoitoon. Nilotinibin on kehittänyt Novartis.


title: Nilotinibi

text:
Nilotinibi on tyrosiinikinaasientsyymin inhibiittori. Yhdiste sitoutuu syöpäsolujen tyrosiinikinaasiin ja estää syöpäsolujen kasvua. Lääkeaine hyväksyttiin Yhdysvalloissa imatinibille resistentin kroonisen myelooisen leukemian hoitoon vuonna 2007. Teholtaan nilotinibi on hieman imatinibia tehokkaampi ja vaikuttaa nopeammin. Vuonna 2012 nilotinibin myynnin arvo oli noin miljardi Yhdysvaltain dollaria.
Yleisimmät nilotinibin aiheuttamat haittavaikutukset ovat väsymys, pääkipu, huonovointisuus ja ihottuma. hieman harvinaisempia ovat ummetus, ripuli ja lihaskrampit. Yhdiste pidentää sydämen QT-aikaa. Nilotinibi voi myös aiheuttaa valtimotautia.


title: Nilotinibi

text: Nilotinibin synteesin ensimmäisessä vaiheessa etyyli-3-amino-4-metyylibentsoaatti reagoi syanamidin kanssa muodostaen guanidiinijohdannaisen. Tämä välituote reagoi enamiineihin kuuluvan 3-(dimetyyliamino)-1-(3-pyridinyyli)-2-propen-1-onin kanssa pyrimidiinirenkaan. Seuraavassa vaiheessa tämän tuotteen esteriryhmä reagoi 3-bromi-5-(trifluorimetyyli)aniliinin ja 4-metyyli-imidatsolin reaktiotuotteen kanssa nilotinibiksi.


title: Kaikki mussa rakastaa kaikkea sun

text: ”Kaikki mussa rakastaa kaikkea sun” on neljäs single suomalaislaulaja Anna Abreun kuudennelta studioalbumilta "Sensuroimaton versio". Singlen julkaisi 14. huhtikuuta 2016 Warner Music Finland.


title: Kaikki mussa rakastaa kaikkea sun

text: Kappaleen ovat säveltäneet Jonas W. Karlsson, Thomas Kirjonen sekä Lasse Kurki ja sanoittaneet Kurki, Maija Vilkkumaa sekä Abreu itse.


title: Kaikki mussa rakastaa kaikkea sun

text: Kappale nousi Suomen virallisella listalla suoraan latauslistan ykköseksi viikolla 16/2016. Singlelistalla se oli parhaimmillaan 11. sijalla samalla viikolla. Striimatuimmat-listalla kappaleen paras sijoitus oli 20:s viikolla 17/2016 ja radiosoittolistalla 32:s viikolla 18/2016.


title: Kaikki mussa rakastaa kaikkea sun

text: Abreun mukaan kappale kertoo "siitä tunteesta, kun rakastaa jotain niin paljon, että se pelottaa" sekä "kaukosuhteesta ja siihen liittyvästä kaipauksesta".


title: Kaikki mussa rakastaa kaikkea sun

text: Abreu esitti kappaleen jo ennen sen julkaisua Saturday Night Live -ohjelmassa MTV3-televisiokanavalla 2. huhtikuuta.


title: Javier Echevarría

text: Mons. Javier Echevarría Rodríguez (14. kesäkuuta 1932 Madrid, Espanja – 12. joulukuuta 2016 Rooma, Italia) oli katolisen kirkon henkilöprelatuurin Opus Dein prelaatti. Hän asui Opus Dein pääkonttorissa Roomassa.


title: Javier Echevarría

text: Echevarría syntyi kahdeksanlapsisen perheen kuopuksena vuonna 1932. Hän aloitti oikeustieteen opiskelunsa Madridissa ja päätti ne Roomassa. Echevarría oli sekä siviililain että kanonisen oikeuden tohtori. Hän liittyi Opus Deihin 16-vuotiaana vuonna 1948 ja kun hänet 7.8.1955 vihittiin papiksi, oli hän Opus Dein seitsemäs pappi. Hän toimi katolisessa kirkossa pyhimyksenä arvostetun Josemaría Escriván sihteerinä vuodesta 1953 tämän kuolemaan saakka eli vuoteen 1975. Vuodesta 1966 hän oli Opus Dein yleisneuvoston jäsen.


title: Javier Echevarría

text: Kun Álvaro del Portillo vuonna 1975 nimitettiin Opus Dein prelaatiksi, tuli Echevarríasta tämän pääsihteeri. Kun katolinen kirkko asetti vuonna 1982 Opus Dein kirkon henkilöprelatuuriksi, tuli hänestä Opus Dein yleisvikaari. Vuodesta 1981 hän oli konsulttina kirkon pyhien asiain kongregraatiossa ja kleeruksen kongregraation jäsen.


title: Javier Echevarría

text: 20. huhtikuuta 1994 nimitti paavi Johannes Paavali II hänet Opus Dein prelaatiksi sen jälkeen kun Opus Dein yleiskokous oli valinnut hänet del Portillon seuraajaksi. 6. tammikuuta 1995 vihki paavi hänet Pietarinkirkossa piispaksi.


title: Javier Echevarría

text: Hän toimi suurkanslerina paavillisessa Santa Crocen yliopistossa, Navarran yliopistossa ja Universidad de Piura -yliopistossa Perussa, jotka ovat kaikki Opus Dein jäsenten perustamia yliopistoja.


title: Javier Echevarría

text: Opus Dein prelaattina Echevarría edisti aktiivisesti Opus Dein leviämistä kaikkialla maailmassa. Hän perusti Opus Dein apostolisen toiminnan 15 maahan: Liettuaan (1994), Slovakiaan, Libanoniin, Panamaan ja Ugandaan (1996), Kazakstaniin (1997), Etelä-Afrikkaan (1998), Sloveniaan ja Kroatiaan (2003), Latviaan (2004), Venäjälle (2007), Indonesiaan (2008), Romaniaan ja Koreaan (2009) ja Sri Lankaan (2011). Hän teki paljon pastoraalisia matkoja näihin ja moniin muihin maihin kannustaen Opus Dein jäseniä heidän apostolaatissaan. Suomessa hän viraili useita kertoja, viimeksi kesällä 2016. Hän kirjoitti myös useita aiheeseen liittyviä kirjoja.


title: Western Sydney University

text: Western Sydney University (WSU, aiemmin "University of Western Sydney, UWS") on Australian Sydneyn kaupungin länsiosissa toimiva monitoimipaikkainen julkinen yliopisto, jossa on noin 45 000 opiskelijaa. Sen kuusi kampusta ovat Bankstown, Blacktown, Campbelltown, Hawkesbury, Parramatta ja Penrith. WSU on lähes viiden miljoonan asukkaan Sydneyn kolmas suuri yliopisto Sydneyn yliopiston ja Uuden Etelä-Walesin yliopiston ohella.


title: Western Sydney University

text: Vuonna 2014 "QS World University Rankings" arvioi WSU:n maailman 400 parhaan yliopiston joukkoon, ja vuonna 2015 se arvioitiin 19. parhaaksi Australiassa. "U.S. News & World Report" -lehden yliopistolistauksessa se oli vuonna 2015 sijalla 135. Vuonna 2016 WSU valittiin maailman 20 lupaavimman ”haastajayliopiston” joukkoon konsulttiyritys Firetailin raportissa yliopistoista, jotka voivat nousta yliopistomaailman eliittiin vuoteen 2030 mennessä.


title: Western Sydney University

text: Yliopisto nykyisessä muodossaan perustettiin vuonna 1989 yhdistämällä Nepean College of Advanced Education ja Hawkesbury Agricultural College. Pian myös Macarthur Institute of Higher Education otettiin osaksi yliopistoa.


title: Western Sydney University

text: Yliopiston Bankstownin kampus  on suhteellisen uusi. Se sijaitsee Milperrassa noin viiden kilometrin päässä Bankstownin keskustasta. Kampus on erikoistunut yhteiskuntatieteisiin ja humanistisiin aloihin, joten useimpien siellä olevien pääaineita ovat psykologia, sosiologia ja kielet. Kampuksella toimii myös poliisiopisto.


title: Western Sydney University

text: Vuonna 2009 yliopisto avasi uudelleen vanhan Blacktownin kampuksen.  Liiketaloustieteeseen erikoistunut Nirimban kampus on rakennettu entisen merivoimien lentotukikohdan pohjalle. Se sijaitsee Quakers Hillissä, noin 10 minuutin ajomatkan päässä Blacktownista. Nirimbassa sijaitsee myös yliopiston omistama UWSCollege.


title: Western Sydney University

text: Campbelltownin kampus sijaitsee maaseutumaisella Macarthurin alueella lounais-Sydneyssä. Siellä opintoaloja ovat lääketiede, terveys- ja hoitotiede, luonnontieteet, oikeustiede ja liiketoiminta.


title: Western Sydney University

text: Kampuksella toimii myös yliopiston pyörivä observatorio.


title: Western Sydney University

text: Hawkesburyn eli Richmondin kampuksella luoteis-Sydneyssä opiskellaan ympäristöalaa, maatalous- ja metsätieteitä, puutarhanhoitoa, oikeuslääketiedettä ja hoitotyötä.


title: Western Sydney University

text: Parramattan kampus Rydalmeressä on entinen orpojen tyttöjen koulu, joka on perustettu vuonna 1813. Koulurakennus on yksi Australian vanhimpia.  Parramattassa opiskellaan muun muassa luonnontieteitä, oikeustiedettä ja kauppatieteitä.


title: Western Sydney University

text: Penrithin kampukset tarkoittavat kolmea toimipaikkaa kahdessa Sydneyn lähiössä, Kingswoodissa ja Werringtonissa. Niissä opiskellaan muun muassa viestintää ja graafista suunnittelua, ja yliopiston tilojen yhteydessä on Australian Broadcasting Corporation -yleisradioyhtiön radio- ja televisiotoimintaa.


title: Paikallishistoria

text: Paikallishistoria on historiantutkimusta maantieteellisesti rajatulla alueella, ja se keskittyy usein paikallisyhteisöön. Paikallishistoriassa korostuvat historian kulttuuri- ja sosiaalihistorialliset näkökulmat. Menneisyyden merkittäviksi koettuja tapahtumia on paikallisyhteisössä usein dokumentoitu esimerkiksi muistolaattoihin ja suulliseksi historiaksi.


title: Paikallishistoria

text: Paikallisyhteisön historiaa dokumentoivat usein paikalliset historialliset yhdistykset (esimerkiksi kylä- ja kaupunginosayhdistykset) tai ryhmät, jotka ovat muodostuneet jonkin paikallisen historiallisen rakennuksen tai muun historiallisen kohteen säilyttämiseksi. Paikallishistoriaa käsitelevät teokset voivat olla joko harrastajahistorioitsijoiden tai jonkin organisaation palveluksessa toimivien ammattihistorioitisijoiden kirjoittamia. Yksi paikallishistorian merkittävä ulottuvuus on sellaisten dokumenttien julkaisu ja luettelointi, joita säilytetään jonkin tietyn aihepiirin paikallisissa tai kansallisissa arkistoissa.


title: Paikallishistoria

text: Useissa maissa tunnetaan paikallishistorian ohella laajempi paikallisperinteen käsite, joka tarkoittaa kaiken tiettyyn paikkakuntaan littyvän perinteen tutkimusta (esimerkiksi historia, kansatiede, maantiede, luonnontieteet, historia ja niin edelleen).


title: Laitikkalan taistelu

text: Laitikkalan taistelu oli Pälkäneen pitäjän Laitikkalan kylässä 25. huhtikuuta 1918 käyty Suomen sisällissodan taistelu, jonka aikana Lempäälän suunnasta vetäytyneet punaiset murtautuivat valkoisten rintamalinjan läpi jatkaakseen matkaa kohti Lahtea.


title: Laitikkalan taistelu

text: Rintama oli maaliskuun viimeisellä viikolla vakiintunut Pälkäneella niin, että punaiset olivat jääneet Mallasveden, Pinteleen, Kyllönjoen ja Ilmoilanselän eteläpuolelle. Huhtikuun 6. päivänä tapahtuneen Tampereen valtauksen jälkeen punaisten pakolaiskolonnia alkoi siirtymään Länsi-Suomesta kohti itää. 25. huhtikuuta Lempäälän suunnalta lähteneet punaiset päättivät murtautua valkoisten rintamalinjan läpi päästäkseen Hauhon kautta Lahteen johtavalle maanteille. Kiivaiden taistelujen jälkeen valkoiset joutuivat lopulta perääntymään määrältään ylivoimaisen vastustajan edessä ja punaiset pääsivät jatkamaan matkaansa kohti Hauhoa, jossa ne liittyivät Hämeenlinnasta tulleeseen tuhansien punaisten pakolaiskuormastoon. Hauhon ja Syrjäntaan taistelujen jälkeen punaiset pääsivät etenemään Lahden seudulle, jossa he lopulta jäivät saksalaisten ja valkoisten saartorenkaan sisälle.


title: Laitikkalan taistelu

text: Valkoisten puolelta Laitikkalan taisteluun osallistui yksi komppania Adolf Renvaldin komentamasta 1. Etelä-Pohjanmaan reservipataljoonasta, Johan Linsénin johtama 8. Porin rykmentin pataljoona sekä Pohjois-Hämeen suojeluskuntalaisia. Taistelussa kaatui 34 valkoista, jotka olivat pääosin Pohjanmaalta, Ylöjärveltä ja Teiskosta. Punaisten tappioista ei ole tarkkaa tietoa, esimerkiksi Suomen sotasurmat -tietokanta ei tunne yhtään Pälkäneellä 25. huhtikuuta kuollutta punaista.


title: Laitikkalan taistelu

text: Laitikkalassa kaatuneille valkoisille pystytettiin muistomerkki taistelun ensimmäisenä vuosipäivänä 25. huhtikuuta 1919. Se sijaitsee Heikkilän talon pellolla aivan nykyisen kantatie 57:n vieressä.


title: Rungon seisake

text: Runko (lyh. "Run", ratakm 184+778) on lakkautettu seisake Kaarinan Piikkiössä rantaradalla. Se on on avattu15. syyskuuta 1931 ja lakkautettu 26. toukokuuta 1979. Rungon kautta kuljetettiin muun muassa Pukkilan kartanon ja Kosken tilan maidot. Seisakkeen vieressä oli Rungon tasoristeys, joka sijaitsi vanhimmalla Ykkös-tiellä. Nykyään tasoristeys on korvattu Rungontien alikulkutiellä.


title: Villisin seisake

text: Villisi (ratakm 177+739) on lakkautettu seisake Kaarinan Piikkiössä rantaradalla lähellä Kaarinan ja Paimion rajaa. Villisi avattiin heinäkuussa 1937 lähinnä maidonkuljetuksen takia Tammisilta-Hepojoki-kylätien viereen. Nimensä seisake sai vuosisatoja vanhasta Villisten kylästä jota paikalliset kutusivat Villisiksi. Seisakkeen matkustajaliikenne jäi hiljaiseksi, se lakkautettiin 30. toukokuuta 1975 ja seuraavana päivänä loppui matkustajaliikenne. Seisakkeen vieressä oli puolipuomilaitos nimeltään Villisi.


title: Toikkalan seisake

text: Toikkala (lyh. "Tok", ratakm 174+222) on lakkautettu seisake Paimion kaupungissa rantaradalla. Seisake avattiin 15. syyskuuta 1931 ja viimeinen pysähdys oli 25. toukokuuta 1979 Turun ja Paimion välisen paikallisliikenteen päättyessä. Tämä seisake lakkautettiin seuraavana päivänä. Seisakkeesta noin 40 metriä Helsingin suuntaan sijaitsi Toikkalan tasoristeys joka on korvattu hieman sivummalla olevalla alikulkutiellä.


title: Makarlan seisake

text: Makarla (lyh. "Mkr", ratakm 181+049) on lakkautettu seisake Kaarinan Piikkiössä Makarlan alueella rantaradalla. Tämä seisake avattiin 15. syyskuuta 1931 ja lakkautettiin 26. toukokuuta 1979 jolloin Turun ja Paimion välinen paikallisliikenne lopetettiin. Seisakkeella oli valkoinen mustalla kirjoituksella oleva kyltti ja sen vieressä oli Makarlan tasoristeys joka on korvattu kevyenliikenteen alikulkutunnelilla. Seisakkeen ratavartijan talo on purettu mutta sen kellari, varasto- ja saunarakennus ovat edelleen pystyssä.


title: Chef

text: Chef voi tarkoittaa ainakin seuraavia:


title: Markku Linnoila

text: Veli Markku Ilari Linnoila (10. kesäkuuta 1947 Helsinki – 25. helmikuuta 1998 Bethesda, Md, Yhdysvallat) oli suomalainen lääkäri ja hermoston välittäjäaineiden tutkija. Hän oli Helsingin yliopiston kliinisen farmakologian professori 1988–1991 ja psykiatrian professori vuodesta 1994.


title: Markku Linnoila

text: Hän opiskeli Helsingin yliopistolla suorittaen korkeakoulututkinnon biokemiasta ja farmaseuttisesta kemiasta. Hän valmistui Helsingissä lääkäriksi (LL) ja väitteli tohtoriksi farmasian alalta. Vuonna 1974 hän siirtyi - aiemmin Suomen Akatemialle ja Helsingin yliopistolle työskenneltyään - Yhdysvaltoihin Duke Universityn Medical Centeriin Durhamiin (NC, USA). Hän loi menestyksekkään tutkijanuran Yhdysvalloissa ja piti yhteyttä Helsingin yliopistoon kuolemaansa saakka, vaikkei sittemmin palannutkaan enää pysyvämmin Suomeen.


title: Markku Linnoila

text: Vuonna 1975 hänet nimitettiin psykiatrian apulaisprofessoriksi (assiastant professor) Duke University Medical Centeriin; vuonna 1979 asema kohosi professoriksi (associate professor) ja vuonna 1980 sän sai staff psychiatrist -aseman (National Institute of Mental Health, Bethesda, Maryland). Tehtävässä hän tutki ja kehitti hermoston välittäjäaineiden (eli neurotransmitterien) kvantifioinnin metodiikkaa ja metaboliaa. Työ loi perustaa välittäjäaineiden merkityksen arvioimiseksi käyttäytymisessä ja niiden vaikutusmekanismeille masennus- ja psyykelääkkeissä. Hän kehitti ensimmäisen kaasukromatografin käyttöön pohjautuvan menetelmän trisyklisten masennuslääkkeiden ja niiden metabolian kvantifioimiseksi. Hän ensimmäisten tutkijoiden joukossa yhdisti lääkeaineiden konsentraation farmakodynamiikkaan. Kun Yhdysvaltain kongressi antoi vuonna 1983 luvan kliinisille alkoholitutkimuksille, professori Linnoilasta tuli National Institute on Alcohol Abuse and Alcoholismin (NIAAA) kliininen johtaja. Tutkimusta varten hän perusti kliinisten tutkimusten laboratorion National Institutes of Healthin (NIH, Yhdysvaltain terveysvirasto) osaksi Bethesdaan. Laboratorioon kehittyi hänen johdollaan vahva ja monitieteellinen kliinisen alkoholismitutkimuksen tutkimusyhteisö.


title: Markku Linnoila

text: Hänen kiinnostuksensa suuntautui erityisesti alkoholismin, itsemurhien ja masennuksen tutkimukseen. Hänen tutkimuskohteenaan oli keskushermoston serotoniinin aineenvaihdunnan vaikutus näihin; esimerkiksi alkoholismitaipumukseen ja aggressiiviseen käyttäytymiseen. Ennen kuolemaansa tohtori Linnoilan ja hänen kolleegoittensa huomio kiinnittyi alkoholismin ja muun käytöksen geneettisiin altistumistekijöihin.


title: Markku Linnoila

text: Markku Linnoilan erittäin laaja tieteellinen työ kattoi yli 400 artikkelia vertaisarvioiduissa lehdissä ja yli 100 kirjan lukua. Hän oli yksi maailman viitatuimpia psykiatrian tutkijoita aikanaan. Vuonna 1998 hän menehtyi syöpään.


title: Markku Linnoila

text: Markku Linnoila oli naimisissa ja hänellä oli neljä lasta.


title: Markku Linnoila

text: Lapsena Markku Linnoila näytteli television perhesarjassa "Me Tammelat".


title: Turf

text: Turf on Ruotsissa kehitetty reaaliaikainen mobiilipeli. Pelin on kehittänyt Andrimon-niminen kehittäjäryhmä. Pelin ensimmäinen versio otettiin käyttöön Ruotsissa 2010, ja ensimmäiset pelialueet tulivat Suomeen 2012. Turf-ulkoilupelin perimmäinen päämäärä on motivoida pelaajat ulos liikkumaan fyysisesti todellisessa maailmassa. Pelin iskulause "Outdoor addiction" ("Hulluna ulkoiluun") kertoo tästä.


title: Turf

text: Turf-pelin sovellus on saatavilla sekä Android- että iOS-älykännyköille ja tableteille. Rekisteröityneitä pelaajia oli vuoden 2016 kesällä maailmanlaajuisesti noin 170 000.


title: Turf

text: Turfissa pelikohteita (Zone) löytyy kymmeniä tuhansia ympäri maailmaa. Zoneja on myös ympäri Suomea - yhteensä yli 3000 kpl tammikuussa 2018. Tällainen zone on pieni virtuaalinen alue, joka näkyy vain Turf-kartalla. Zonet on pääasiassa sijoitettu kiinnostavien kohteiden lähelle (kiinnostavat tai tärkeät rakennukset, muistomerkit, luonnonkauniit paikat, sillat, kirkot yms.).


title: Turf

text: Pelin idea on mennä paikan päälle zone-alueen sisälle mukanaan älykännykkä, jossa on Turf-sovellus käynnissä ja mobiilidata sekä GPS aktiivisena. Tällöin zone siirtyy hetken kuluttua pelaajan "haltuun". Haltuunotosta saa pisteitä, ja pisteitä tulee myös tunneittain niin kauan, kunnes joku toinen pelaaja ottaa zonen haltuunsa.


title: Turf

text: Eniten pisteitä kerännyt pelaaja voittaa pelikierroksen. Erilaisia saavutuksia pelissä palkitaan virtuaalisilla mitaleilla. Kilpailu käydään sekä alueittain, maittain että maailmanlaajuisesti. Pelaaja on mukana sen alueen tuloslistalla, jossa hän on ottanut eniten zoneja haltuunsa pelikierroksen aikana.


title: Turf

text: Pelikierros kestää kuukauden ja kierros alkaa/päättyy jokaisen kuukauden ensimmäisenä sunnuntaina klo 13 Suomen aikaa. Kierroksen lopussa jaetaan mainetta ja kunniaa eniten pisteitä keränneille pelaajille.


title: Turf

text: Pelissä liikutaan tehokkaimmin polkupyörällä, mutta osallistua voi myös esimerkiksi kävellen. Kaikki lailliset kulkuvälineet ovat periaatteessa sallittuja. Zonen haltuunotto edellyttää, että pelaaja henkilökohtaisesti ja fyysisesti on zonen alueella haltuunottohetkellä.


title: Turf

text: Jokainen maa on jaettu alueisiin ("Region"). Suomessa on tällä hetkellä seitsemän tällaista aluetta: Etelä-Suomi, Länsi- ja Sisä-Suomi, Itä-Suomi, Lounais-Suomi, Pohjois-Suomi, Lappi ja Ahvenanmaa.


title: Turf

text: Maat jossa Turf-peli on saatavilla virallisesti ja joissa sitä pelataan ovat Ruotsi, Norja, Tanska, Islanti, Suomi, Alankomaat, Iso-Britannia ja Etelä-Korea. USA on myös jaettu alueisiin, mutta peli ei vielä ole virallisesti saatavilla siellä. Zoneja löytyy muun muassa Saksasta, Ranskasta, Espanjasta ja Italiasta.


title: Pekka Luhtanen

text: Pekka Luhtanen (s. 1937) on suomalainen yritysjohtaja, koulutukseltaan ekonomi. Hän sai vuonna 1989 vuorineuvoksen arvonimen. Hän oli Luhdan, sittemmin L-Fashion Group, toimitusjohtaja vuodesta 1972.


title: Pamela Sue Martin

text: Pamela Sue Martin (s. 5. tammikuuta 1953 Westport, Connecticut) on yhdysvaltalainen näyttelijä.


title: Pamela Sue Martin

text: Martin suuntasi Hollywoodiin jo nuorena ja sai sieltä pian elokuvarooleja. Hän näytteli parikymmenvuotiaana muun muassa elokuvassa "S/S Poseidonin seikkailu" (1972). 1970-luvun lopulla hänellä oli pääosa "Hardy-pojat"- ja "Neiti Etsivä" -kirjoihin perustuvassa amerikkalaisessa televisiosarjassa "The Hardy Boys/ Nancy Drew Mysteries".


title: Pamela Sue Martin

text: Vuosina 1981–1984 Martin oli mukana saippuasarja "Dynastiassa", jossa hän esitti Fallon Carringtonia. Martin halusi lähteä sarjasta neljän tuotantokauden jälkeen, joten Fallonin rooliin siirtyi myöhemmin brittinäyttelijä Emma Samms.


title: Pamela Sue Martin

text: Martin on myöhemmällä urallaan työskennellyt teatterin parissa.


title: Pamela Sue Martin

text: Martin on ollut naimisissa kolme kertaa, ja hänellä on yksi lapsi.


title: Pamela Sue Martin

text: Martin on kertonut kärsineensä kroonisesta virtsarakon tulehduksesta. Hänen murheenaan on ollut myös hiustenlähtö, jonka vuoksi hän joutui käyttämään "Dynastian" kuvauksissa peruukkia. Terveyssyyt saivat hänet jättämään Hollywoodin kiireisen elämänrytmin ja muuttamaan Idahoon.


title: Nova Southeastern University

text: Nova Southeastern University (NSU) on yhdysvaltalainen yksityinen yliopisto Floridan osavaltion Fort Lauderdalessa. Syksyllä 2015 sillä oli noin 23 000 opiskelijaa, joista valtaosa (vajaat 19 000) graduate-tason opiskelijoita. Yliopisto käsittää 18 tiedekuntaa ("colleges and schools"), jotka tarjoavat yli 175 koulutusohjelmaa yli 250 pääaineessa.


title: Nova Southeastern University

text: Yliopisto perustettiin vuonna 1964 teknillisenä korkeakouluna nimeltä "Nova University of Advanced Technology". Vuosina 1970–1994 sen nimenä oli "Nova University". Sen kutsumanimi oli aiemmin "Nova", nyttemmin yleensä "NSU".


title: Nova Southeastern University

text: Vuonna 2016 NSU valittiin maailman 20 lupaavimman ”haastajayliopiston” joukkoon konsulttiyritys Firetailin raportissa yliopistoista, jotka voivat nousta yliopistomaailman eliittiin vuoteen 2030 mennessä.


title: Kari Lumme

text: Kari Antero Lumme (19. heinäkuuta 1942 Oulu – 23. marraskuuta 2013 Espoo) oli suomalainen tähtitieteilijä. Hän oli Helsingin yliopiston tähtitieteen henkilökohtainen ylimääräinen professori vuodesta 1985. Hänen tutkimuskohteitaan olivat esimerkiksi säteilyn siirtymisen yleinen teoria ja Aurinkokunnan ilmakehättömien kappaleiden valon heijastus.


title: Ilkka Ilmola

text: Ilkka Kullervo Ilmola (s. 10. kesäkuuta 1940 Joensuu) on kenraaliluutnantti evp, joka tunnetaan myös eräkirjailijana.


title: Ilkka Ilmola

text: Ilmola syntyi kenraaliluutnantti Paavo Ilmolan ja Saara Kalliovaaran perheeseen. Hänen ensimmäinen puolisonsa oli Marja Tuulikki Seppälä (k. 1984) ja toinen on Raija-Liisa Heikkinen. Ilmola tuli ylioppilaaksi 1960 ja valmistui Kadettikoulusta 1963 ja Sotakorkeakoulusta 1973. Hän toimi Hämeen ratsujääkäripataljoonassa opetusupseerina 1963–1964, Kanta-aliupseerikoulussa Lappeenrannassa kouluttajana 1964–1970 ja komppanianpäällikkönä 1970–1971, Sotakorkeakoulun opettajana 1973–1978, Lapin jääkäripataljoonan komentajana 1979–1983, Pohjois-Suomen sotilasläänin yleisesikunnan osastopäällikkönä 1983–1986, Karjalan jääkäriprikaatin komentajana 1986–1988, Puolustusvoimain pääesikunnan koulutusosaston päällikkönä 1988–1990, jalkaväen tarkastajana 1990–1992 sekä maavoimien päällikkönä vuodesta 1993. Hänet ylennettiin vänrikiksi 1961, luutnantiksi 1963, yliluutnantiksi 1966, kapteeniksi 1969, majuriksi 1975, everstiluutnantiksi 1982, everstiksi 1988, kenraalimajuriksi 1990 ja kenraaliluutnantiksi 1993.


title: Ilkka Ilmola

text: Metsästystä harrastava Ilmola on julkaissut kaksi eräkirjaa:


title: Olavi Luukkanen

text: Martti Olavi Luukkanen (s. 1944) on suomalainen metsätieteilijä. Hän on ollut Helsingin yliopiston kehitysmaiden metsänhoidon henkilökohtainen ylimääräinen professori vuodesta 1984. Hänen tutkimuskoteitaan ovat olleet dendrologia, puiden fotosynteesi ja trooppinen metsänhoito.


title: Olavi Luukkanen

text: Luukkanen on johtanut vuonna 2002 perustettua Viikin tropiikki-instituuttia.


title: Viikin tropiikki-instituutti

text: Viikin tropiikki-instituutti (Vitri) on vuonna 2002 perustettu Helsingin yliopiston Maatalous-metsätieteellisen tiedekunnan Metsätieteiden laitoksen osa. Tropiikki-instituuttia on johtanut professori Olavi Luukkanen. Hänen jälkeen on johtaja ollut professori Markku Kanninen.


title: Viikin tropiikki-instituutti

text: Instituutin juuret ovat Thaimaan kanssa tehdyssä yhteistyössä, joka alkoi 1980.


title: Maija Länsimäki

text: Maija-Liisa Länsimäki (s. 1946) on suomalainen kielentutkija, oppiarvoltaan filosofian tohtori. Hän on ollut Kotimaisten kielten keskuksen Kielitoimiston toimistopäällikkö 1990 alkaen. Hänen tutkimuskohteitaan ovat murteet ja suomen kielen johto-oppi.


title: Hugo William Salokannel

text: Hugo William Salokannel (sukunimi vuoteen 1906 "Stenbacka", 19. tammikuuta 1880 Lahti – 20. syyskuuta 1966 Laihia) oli suomalainen asemapäällikkö ja kirjailija, joka julkaisi useita esperantonkielisiä kirjoja ja kirjasia.


title: Hugo William Salokannel

text: Salokanteleen vanhemmat olivat ratamestari Jakob Stenbacka ja Ida Eerola. Hän kävi keskikoulun ja suoritti valtion rautateiden työntekijöilleen järjestämiä kursseja.


title: Hugo William Salokannel

text: Salokannel oli valtion rautateiden palveluksessa vuodesta 1899 alkaen. Hän toimi vuodesta 1904 Kymin rautatieasemalla sähköttäjänä, vuodesta 1916 Laihian rautatieasemalla 2. luokan kirjurina ja vuodesta 1924 Salmisen asemapäällikkönä. Salokannel oli sen jälkeen asemapäällikkönä vielä Uudessakaupungissa 1934–1939 ja Järvelässä 1939–1944. Hän oli esperantonkielisen Kristana Espero-lehden toimittajana 1920–1921. Salokannel oli kansainvälisen Good-Templar järjestön Suomen suurkerhon päävaltuutettuna 1926–1935, Suomen rautatieläisten esperantoyhdistyksen puheenjohtajana 1922–1950 ja Suomen Esperantoliiton puheenjohtajana 1926–1935. Viimeksi hän toimi Suomen tupakanvastustamisliiton sihteerinä vuodesta 1950 ja Esperantistien kansainvälisen kristillisen veljesliiton (Internacia Kristana Frataro) Suomen osaston sihteerinä vuodesta 1948.


title: Hugo William Salokannel

text: Salokannel tutustui vuonna 1904 uuteen kansainväliseen kieleen esperantoon, ja hänestä tuli kielen aktiivinen harrastaja. Salokannel oli myös perustamssa useita raittiusyhdistyksiä, niiden joukossa muun muassa Suomen rautatieläisten raittiusyhdistys ja International Organisation of Good Templars-järjestön Suomen jäsenyhdistys. Hän teki runsaasti esitelmämatkoja esitelmöiden raittiudesta ja tupakoinnin vaaroista.


title: Hugo William Salokannel

text: Salokannel oli naimisissa 1933–1945 Tyyne Maria Ihamäen (k. 1945) kanssa ja vuodesta 1946 Ida Elina Koiviston kanssa.


title: Hugo William Salokannel

text:
Nimellä "H. Salokannel":
Nimimerkillä "Antikon-servatiivi":
Nimimerkillä "Virkamies":


title: New Yorkin osavaltionyliopisto

text: The State University of New York (SUNY [ˈsuːniː]) on Yhdysvalloissa toimiva New Yorkin osavaltion ylläpitämien julkisten korkeakoulujen järjestelmä, yksi maan suurimmista. Sen piirissä opiskelee noin 465 000 tutkinto-opiskelijaa ja 1,1 miljoonaa aikuiskoulutuksen opiskelijaa. Järjestelmä käsittää 64 toimipaikkaa eri puolilla osavaltiota. SUNYn palveluksessa on 88 000 akateemista työntekijää, ja se tarjoaa noin 7 660 eri tutkintoa ja koulutusohjelmaa noin 11 miljardin Yhdysvaltain dollarin vuosibudjetilla. SUNYn hallinnolliset toimistot sijaitsevat osavaltion pääkaupungissa Albanyssä ja sivutoimistot New Yorkin Manhattanilla ja liittovaltion pääkaupungissa Washingtonissa. SUNYn suurin kampus on University at Buffalo, joka on myös rahoitusasemaltaan järjestelmän vahvin yliopisto.


title: New Yorkin osavaltionyliopisto

text: New Yorkin osavaltionyliopisto perustettiin vuonna 1948. Perustamiskomission puheenjohtajana toimi General Electricin silloinen hallituksen puheenjohtaja Owen D. Young. Järjestelmä laajeni nopeasti kuvernööri Nelson A. Rockefellerin hallintokaudella 1958–1973.


title: New Yorkin osavaltionyliopisto

text: SUNY-järjestelmään kuuluvat nyt kaikki muut New Yorkin osavaltion ylläpitämät korkeakoulut paitsi New Yorkin kaupungin ylläpitämä City University of New York (CUNY).


title: New Yorkin osavaltionyliopisto

text:
SUNY jakaa kampuksensa neljään eri luokkaan: yliopistokeskukset, muut tohtorintutkintoa tarjoavat yksiköt, nelivuotiset ja monialaiset "comprehensive colleget" ja teknilliset colleget sekä kaksivuotiset, yleissivistävät "community colleget". SUNY-järjestelmään kuuluvat lisäksi yksityisten yliopistojen kuten Cornellin ja Alfred-yliopiston piirissä toimivat julkisesti rahoitetut yksiköt.College of Veterinary Medicine, eläinlääketiede, Cornellin yliopiston yhteydessä, Ithaca
School of Industrial and Labor Relations (ILR School), työmarkkinapolitiikka, Cornellin yliopiston yhteydessä, Ithaca


title: Xpress 200

text: Xpress 200 on ATI:n julkaisema piirisarja. Piirisarja tukee AMD64-yhteensopivia suorittimia, jotka käyttävät Socket 754- tai Socket 939 -suoritinkantaa tai Intelin puolelta LGA 775- ja Socket 478 -suoritinkantoihin meneviä suorittimia kuten Pentium 4, Pentium D ja Celeron.


title: Xpress 200

text: ATI uudelleennimesi Xpress 200 CrossFire Edition -piirisarjan CrossFire Xpress 1600:ksi. Kun AMD osti ATI:n, AMD uudelleennimesi Crossfire Xpress 1600 -piirisarjan AM2-alustaa käyttävänä AMD 480X CrossFire -piirisarjaksi.


title: Jaakko Malmivuo

text: Jaakko Antero Valdemar Malmivuo (s. 27. maaliskuuta 1944 Helsinki) on suomalainen tekniikantutkija. Hän on ollut Tampereen teknillisen korkeakoulun bioelektroniikan professori 1987–2010. Hänen tutkimuskohteenaan on ollut sydänsairauksien tietokoneavusteinen diagnosointi. 2010–2014 Hän oli Aalto-yliopiston sähkötekniikan ja automaation laitoksen professori.


title: Jaakko Malmivuo

text: Malmivuo oli 1990-luvun alkuun asti sivutoiminen ooppera- ja konserttilaulaja. Hän on ollut Ragnar Granit Säätiön hallituksen puheenjohtaja.


title: Jaakko Malmivuo

text: Malmivuo on saanut IEEE:n fellow-arvonimen vuonna 2007.


title: Rauno Alliku

text: Rauno Alliku (s. 2. maaliskuuta 1990) on virolainen jalkapalloilija. Hän pelaa Viron pääsarjassa FC Floran edustusjoukkueessa. Juniorina hän pelasi SK Kalevin joukkueessa. Alliku on pelannut muutamia otteluita Viron jalkapallomaajoukkueessa.


title: Tanssii tähtien kanssa (10. tuotantokausi)

text: Tanssii tähtien kanssa -ohjelman kymmenes tuotantokausi esitettiin MTV3-kanavalla keväällä 2017. Ohjelma palasi ruutuun parin vuoden tauon jälkeen MTV:n 60-vuotisen tv-taipaleen kunniaksi. Sarjassa julkisuuden henkilöt opettelevat tansseja ammattilaistanssijoiden opastuksella. Ohjelma perustuu "Dancing with the Stars" -tv-sarjaformaattiin.


text: Juhlakauden ensimmäinen jakso, jossa esiteltiin tähtiparit ja kerrattiin vanhojen kausien tapahtumia, nähtiin sunnuntaina 12. helmikuuta 2017. Ensimmäinen suora lähetys esitettiin 19. helmikuuta 2017, ja ensimmäinen pari putosi kilpailusta viikkoa myöhemmin. Kilpailun kymmenvuotiskauden kunniaksi finaali oli aiemmista vuosista poiketen kaksiosainen eivätkä tuomariäänet vaikuttaneet tulokseen. Kilpailun voitti Anna-Maija Tuokko parinaan Matti Puro.


text: Kilpailun tuomaristossa nähtiin Jukka Haapalainen, Jorma Uotinen, Helena Ahti-Hallberg ja Kiira Korpi. Hallberg palasi tuomaristoon edellisen kauden poissaolon jälkeen. Ohjelman musiikista vastasi aiempin kausien tapaan orkesteri Sami Pitkämön johdolla, solistinaan Johanna Försti. Ohjelman juontajina jatkoivat Vappu Pimiä ja Mikko Leppilampi. Kolmantena juontajana aloitti Tuija Pehkonen, joka juonsi "Tuija tähtien kanssa" -ohjelmaa.


text: Juhlakaudella juontajina jatkoivat neljännellä tuotantokaudella (2009) juontajana aloittanut Vappu Pimiä ja viidennellä kaudella (2010) ohjelmaan tullut Mikko Leppilampi. Aikaisempien vuosien tapaan Leppilampi toimi juontajana tanssisalin puolella ja Pimiä haastatteli pareja takahuoneessa. Uutena juontajana aloitti Tuija Pehkonen, joka juonsi lauantaisin erillistä "Tuija tähtien kanssa" -ohjelmaa. Oheistuotannossa kurkistettiin pääohjelman kulisseihin ja haastateltiin edellisten kausien kilpailijoita.


text: Tuomariston puheenjohtajana toimi Jukka Haapalainen, joka on ollut ohjelmassa kaikilla tuotantokausilla. Tuomarina jatkoi edellisten kausien tapaan myös Jorma Uotinen. Lisäksi kymmenennellä tuotantokaudella tuomaristoon palasi Helena Ahti-Hallberg, joka ei ollut ohjelmassa edellisellä kaudella (2014), mutta tuomaroi kilpailussa kolmannesta kaudesta (2008) kahdeksanteen kauteen (2013). Neljäntenä tuomarina kaudella nähtiin taitoluistelija Kiira Korpi.Taustavärit:Parin saamat pisteet kultakin tuomarilta on ilmoitettu suluissa järjestyksessä Jukka Haapalainen, Kiira Korpi, Helena Ahti-Hallberg, Jorma Uotinen.


title: Jalmari Matisto

text: Jalmari Matisto (sukunimi vuoteen 1905 "Mattsson"; 5. maaliskuuta 1879 Humppila – 10. syyskuuta 1947) oli suomalainen Humppilassa asunut raittiuspuhuja ja -neuvoja, kansanperinteen kerääjä ja kotiseutuaiheista kirjoittanut kirjailija.


title: Jalmari Matisto

text: Matiston vanhemmat olivat ratavartija Elias Mattsson ja Amalia Ronnila. Hän kävi kansakoulun ja suoritti 1907 raittiusopettajatutkinnon. Matisto toimi Raittiuden ystävien palveluksessa kiertävänä raittiusneuvojana ja raittiuspuhujana vuodesta 1907 alkaen. Hän piti yli 10 000 raittiusesitelmää eri puolilla Suomea ja perusti yli 100 raittiusseuraa, yli 300 toivonliittoa ja useita muita valistusjärjestöjä ja opintokerhoja.


title: Jalmari Matisto

text: Matisto toimi Humppilassa kunnallislautakunnan esimiehenä 1918-1920, elintarvelautakunnan esimiehenä ja toimitusjohtajana 1918-1920 sekä suojeluskunnan sihteerinä ja kansliapäällikkönä 1918-1920. Hänellä oli myös lukuisia muita luottamustehtäviä Humppilan eri järjestöissä.


title: Jalmari Matisto

text:
Matisto alkoi kerätä lounaishämäläistä kansanperinnettä 1890-luvun lopulta alkaen ja hän aloitti museoesineiden keräämisen vuonna 1915. Vuoteen 1929 mennessä Matisto oli kerännyt kotitalossaan olleeseen museoonsa noin 600 esinettä ja lisäksi kirjoja ja rahoja.
Raittiusjärjestöjen yhteistoimikunta tuotti vuonna 1939 Matistosta lyhyen dokumenttielokuvan "Jalmari Matisto: raittiustyöntekijä, kirjojen kerääjä, kotiseutututkija, museomies".


title: Joona Luoto

text: Joona Kalle Valtteri Luoto (s. 26. syyskuuta 1997 Lempäälä) on suomalainen jääkiekkoilija, joka edustaa SM-liigajoukkue Tapparaa. Hän on pelipaikaltaan vasen laitahyökkääjä. Luoto on kuvaillut itseään kahden suunnan hyökkääjäksi, joka luistelee kovaa, eikä anna periksi sekä omien sanojensa mukaan yrittää hoitaa ruutunsa mahdollisimman hyvin, vaikka ei olekaan kaikkein taitavin pelaaja.


title: Joona Luoto

text: Luoto on Lempäälän Kisan kasvatti. Hän pelasi myöhemmät juniorivuotensa kuitenkin Tapparassa. Kaudella 2014–2015 Luoto nousi seuran B-nuorten kapteeniksi ja oli joukkueen paras pistemies ja maalintekijä tehoilla 22+13=35. Hän oli myös pudotuspeleissä Tapparan paras pistemies tehoilla 3+3=6. Kausi 2015–2016 Luodolla päättyi A-nuorissa loukkaantumisen vuoksi runkosarjaan 36 ottelun jälkeen, mutta hän voitti kuitenkin Tapparan sisäisen maalipörssin 20 osumallaan.


title: Joona Luoto

text: Kaudeksi 2016–2017 Luoto teki Tapparan kanssa kaksivuotisen SM-liigasopimuksen. Hän pelasi harjoituskaudella myös Mestis-joukkue Lempäälän Kisan vahvuudessa ja aloitti kautensa joukkueessa lainalla. Luoto pelasi Tapparassa ensimmäisen miesten pääsarjaottelunsa 11. lokakuuta 2016 Mestarien liigan ensimmäisen playoff-kierroksen toisessa ottelussa vieraissa Saimaan Palloa vastaan. Hänet merkittiin Tapparan 13. hyökkääjäksi. Ensimmäisen SM-liigaottelunsa Luoto sai tililleen 20. lokakuuta 2016 vieraissa Oulun Kärppiä vastaan. Hänet merkittiin Tapparan 13. hyökkääjäksi, mutta Luoto jäi kuitenkin ilman peliaikaa. Hän sai ensimmäiset jääaikansa SM-liigassa toisessa ottelussaan 17. marraskuuta 2016 JYPiä vastaan. Luoto sai ottelussa jääaikaa 8.46 minuuttia. Luoto teki liigauransa avausmaalin neljännessä ottelussaan 25. marraskuuta 2016 Saimaan Palloa vastaan. Seppo Ahokainen valitsi hänet ottelun Alumnien tähtien kolmostähdeksi. Joulukuussa 2016 Luoto teki kolmivuotisen jatkosopimuksen Tapparan kanssa. Kaikkiaan hän pelasi kauden aikana SM-liigassa 24 runkosarjaottelua tehopistein 5+1=6 ja kymmenen playoff-ottelua tehden yhden maalin. Luoto voitti kauden päätteeksi Suomenmestaruuden. LeKin Mestis-joukkueessa hän pelasi 24 runkosarjaottelua.


title: Joona Luoto

text: Luoto teki ensimmäisellä kokonaisella SM-liigakaudellaan 2017–2018 47 runkosarjaottelussa tehot 8+8=16, 13 playoff-ottelussa kaksi syöttöpistettä ja seitsemässä CHL-ottelussa yhden syöttöpisteen. Hän voitti kauden päätteeksi SM-hopeaa.


title: Joona Luoto

text: Kesällä 2018 Luoto sai kutsun New York Islandersin kehitysleirille.


title: Joona Luoto

text: Luoto pelasi alle 20-vuotiaiden MM-kilpailuissa vuonna 2017. Hän teki Suomen turnauksen avausmaalin ensimmäisessä ottelussa Tšekkiä vastaan. Yhteensä Luoto on pelannut 17 nuorten maaottelua.


title: Joona Luoto

text: Luoto valmistui ylioppilaaksi Lempäälän lukiosta keväällä 2017.


title: Suur Komöödiaõhtu

text: Suur Komöödiaõhtu (suom. "Suuri komediailta") on virolainen versio suomalaisesta televisiosarjaformaatista "Putous". Sarjaa esitetään Virossa televisiokanava Kanal2, ja sen tuottaa Thors Production.


title: Suur Komöödiaõhtu

text: Sarjan ensimmäinen lähetys alkoi 3. maaliskuuta 2016. Aloituskaudella näyttelijöinä olivat Juss Haasma, Mirtel Pohla, Argo Aadli, Merle Palmiste, Mart Müürisepp, Kaisa Selde ja Tõnis Niinemets, ja juontajana toimi Tiit Sukk. Viimeinen jakso esitettiin 26. toukokuuta. Ohjelma sai jatkoa toiselle tuotantokaudelle, joka alkoi 6. lokakuuta 2016. Toisen kauden päätösjakso esitettiin 8. joulukuuta 2016. Kaikki ensimmäisen kauden näyttelijät ja myös juontaja jatkoivat toisella kaudella. Elokuussa 2017 Kanal2 tiedotti, että ohjelma saa jatkoa kolmannelle tuotantokaudelle syksyllä 2017. Juontajana jatkaa Tiit Sukk, sekä uusina näyttelijöinä nähdään Piret Kalda, Kait Kall, Kristel Aaslaid, Peeter Oja, Kristjan Kasearu, Nele-Liis Vaiksoo ja Christopher Rajaveer.


title: Suur Komöödiaõhtu

text: Ohjelmassa näyttelijät esittävät erilaisia sketsejä puolentoista tunnin ajan. Käsikirjoitettujen osioiden lisäksi näyttelijät joutuvat esiintymään improvisoiden. Lisäksi olennainen osa ohjelmaa on tositelevisiota parodioiva "Vuoden sketsihahmo" -kilpailu.


title: Suur Komöödiaõhtu

text: Ensimmäisellä tuotantokaudella kolme ensimmäistä pudonnutta näyttelijät pääsivät luomaan oman kakkoshahmonsa "(paitsi ensimmäisen kauden kolmannessa ja viidennessä jaksossa julkistettiin yleisön paras hahmo)". Sketsihahmon jatkoon äänestää studioyleisö; finaalijaksossa sen sijaan puhelimitse. Toisella kaudella yleisön parhaaksi hahmo valittiin kolmannessa ja neljännessä jaksossa. Ensimmäinen hahmo putosi viidennessä jaksossa.


title: Suur Komöödiaõhtu

text: Ensimmäisellä kaudella tulikokeen immuniteetin saajaa päätti studioyleisö. Toisella kaudella immuniteettia ei ole, vaan näyttelijät äänestävät toisen tulikokeen parhaaksi, jonka hänet päästetään näytön paikkaan.


title: Paulius Klapatauskas

text: Paulius Klapatauskas (s. 23. lokakuuta 1974) on liettualainen karateka ja valmentaja. Hän on voittanut Kyokushinin keskisarjan Euroopan mestaruuden 1995 ja on moninkertainen Liettuan mestari. Kyokushinin liiton hajottua useiksi eri liitoiksi Klapatauskas jatkoi WKO-liiton järjestämissä turnauksissa ja saavutti kaksi Euroopan mestaruutta, sekä yhden maailmanmestaruuden.


title: University at Buffalo

text: University at Buffalo (UB, virallisesti "The State University of New York at Buffalo") on Yhdysvaltalainen yliopisto, joka kuuluu New Yorkin osavaltionyliopistoon (SUNY) ja on sen suurin ja arvostetuin yksikkö. UB:n kampukset sijaitsevat New Yorkin osavaltion Buffalossa ja sen suurimmassa esikaupungissa Amherstissä. Syksyllä 2015 UB:llä oli lähes 30 000 opiskelijaa, joista kolmannes graduate-tason opiskelijoita. Yliopisto tarjoaa 74 undergraduate-tason ja 190 graduate-tason koulutusohjelmaa.


title: University at Buffalo

text: Ensimmäinen yritys yliopiston saamiseksi Buffaloon oli vuonna 1836, kun presbyteriaaninen kirkko perusti sinne oppilaitoksen nimeltä "The University of Western New York", joka ei kuitenkaan koskaan käynnistynyt. Vuosikymmentä myöhemmin vuonna 1846 Yhdysvaltain presidentti Millard Fillmore perusti kaupunkiin lääketieteeseen keskittyneen koulun nimeltä "The University of Buffalo", joka sittemmin laajeni monitieteiseksi yksityiseksi yliopistoksi. 1960-luvun alussa New Yorkin osavaltio osti oppilaitoksen ja yhdisti sen osaksi kasvavaa osavaltionyliopistoa SUNYa.


title: University at Buffalo

text: Vuonna 2016 University at Buffalo sijoittui "U.S. News & World Report" -lehden Yhdysvaltojen yliopistorankingissä sijalle 99, ja julkisista yliopistoista sijalle 43. "Times Higher Educationin" vuosien 2015–2016 rankingissä UB sijoittui 191. parhaaksi yliopistoksi maailmassa.


title: University at Albany

text: University at Albany (virallisesti "The State University of New York at Albany") on yhdysvaltalainen yliopisto, joka kuuluu New Yorkin osavaltionyliopistoon. University at Albanyn kolme kampusta sijaitsevat New Yorkin osavaltion pääkaupungissa Albanyssä ja Hudsonjoen toisella rannalla sijaitsevassa esikaupungissa Rensselaerissä. Syksyllä 2015 yliopistossa oli lähes 30 000 opiskelijaa, joista kolmannes graduate-tason opiskelijoita. Yliopisto tarjoaa 50 undergraduate-tason ja 138 graduate-tason koulutusohjelmaa.


title: University at Albany

text: University at Albany sai alkunsa 1844 osavaltion opettajia kouluttavana normaalikouluna, kehittyi sitten kasvatustieteeseen erikoistuneeksi collegeksi ja lopulta monitieteiseksi korkeakouluksi, joka tuli osaksi SUNY-osavaltionyliopistoa vuonna 1962.


title: University at Albany

text: Vuonna 2016 University at Albany sijoittui "U.S. News & World Report" -lehden Yhdysvaltojen yliopistorankingissä sijalle 128. "Times Higher Educationin" vuosien 2015–2016 maailman parhaiden yliopistojen rankingissä se sijoittui välille 226–250.


title: University at Albany

text: University at Albanyn neljä tärkeintä tutkimusalaa ovat yhteiskuntatieteet, politiikka, biotieteet ja ilmastokysymykset.


title: Binghamton University

text: Binghamton University (BU), virallisesti "The State University of New York at Binghamton", on New Yorkin osavaltionyliopistoon (SUNY) kuuluva yliopisto Yhdysvalloissa. Sen kampukset sijaitsevat New Yorkin osavaltion eteläosassa Pennsylvanian vastaisella rajalla sijaitsevissa kaupungeissa Binghamton ja Vestal.


title: Binghamton University

text: Binghamton University juontaa juurensa IBM-toimistotekniikkayhtiön perustajan Thomas J. Watsonin vuonna 1946 alkuun panemasta liberal arts collegesta nimeltä "Triple Cities College", joka toimi aluksi Syracusen yliopiston alaisuudessa. Vuonna 1950 se liitettiin osaksi SUNY-osavaltionyliopistojärjestelmää nimellä "Harpur College". Vuonna 1965 se sai nykyisen nimensä, mutta Harpur College säilyi yliopiston undergraduate-tutkintoja tarjoavan collegen nimenä.


title: Binghamton University

text:
Yliopiston muita tiedekuntia ovat yhteiskunnallinen "The College of Community and Public Affairs" (2007), sairaanhoito-oppilaitos
"The Decker School of Nursing" (1969), kasvatustieteellinen
"The Graduate School of Education" (2006), liikkeenjohdollinen "The School of Management" (1970), teknillinen korkeakoulu "The Thomas J. Watson School of Engineering and Applied Science" sekä uusi farmakologiaan erikoistuva "The School of Pharmacy and Pharmaceutical Sciences" (2017), joka tulee muodostamaan yliopiston kolmannen kampuksen Johnson Cityyn.


title: Binghamton University

text: Vuonna 2016 "Times Higher Education" sijoitti Binghamton Universityn maailman yliopistoista sijalle 351–400 ja USA:n yliopistoista sijalle 190.


title: Uuraan linnoitus

text: Uuraan linnoitus (myös Trångsundin linnoitus, ) on Venäjällä Uuraan (nyk. "Vysotsk") kaupungissa sijaitseva merilinnoitus, joka on rakennettu nykyiseen muotoonsa 1860-luvulla. Uuraansaaren ja Ravansaaren välisen kapean salmen rannalle rakennetun linnoituksen tarkoituksena oli suojata Viipuriin johtavaa laivaväylää. Parin kilometrin pituinen Viipurinlahden salmi on kapeimmillaan vain 180 metrin levyinen ja linnoituksen ruotsinkielinen nimi "Trångsund" tarkoittaakin juuri ”kapeaa salmea”. Nykyään Uuraan linnoitus on pahoin rapistunut.


title: Uuraan linnoitus

text: Pietari Suuri perusti Uuraan linnoituksen Suuren Pohjan sodan aikana vuonna 1710. Paikalla oli jo ilmeisesti aikaisemmin ollut joitakin 1600-luvulla valmistuneita ruotsalaisten puolustusrakennelmia. Uuraansaaren pohjoiskärjessä Louhikonniemessä sijaitseva linnoitus sai nykyisen muotonsa vasta Krimin sodan jälkeen vuosina 1864–1867 tehdyissä rakennustöissä. Samalla Pietari Suuren aikaiset rakennelmat hävisivät kokonaan. Siihen liittyvat myös salmen toisella puolella olevaan Ravansaareen vuosina 1855–1860 valmistuneet linnoitteet.


title: Uuraan linnoitus

text: Uuraan linnoitus kävi vanhanaikaiseksi merisodankäynnin muuttuessa 1880-luvun aikana, jolloin se varustettiin uudelleen järeämmillä 8-tuumaisilla tykeillä. Myöhemmin 1900-luvun alussa linnoitusta suunniteltiin osaksi Pietari Suuren merilinnoitusta, jonka tarkoituksena oli suojata Pietarin kaupunkia. Ensimmäiseen maailmansotaan mennessä sen aseistus kuitenkin purettiin ja linnoitus jäi tyhjilleen. Suomen sisällissodan aikana 1918 linnoitus toimi Uuraan punakaartin tukikohtana ja koulutuskeskuksena. Lisäksi talvisodan aikana linnoituksen alueella ja viereisessä Ravansaaressa käytiin Viipurinlahden taisteluja.


title: Stony Brook University

text: Stony Brook University (SBU), virallisesti "The State University of New York at Stony Brook", on New Yorkin osavaltionyliopistoon (SUNY) kuuluva yliopisto Yhdysvalloissa. Sen kampukset sijaitsevat New Yorkin osavaltion kaakkoiskulman Long Islandilla (Brookhaven ja Southampton), New Yorkin Manhattanilla sekä 2010-luvulta alkaen Etelä-Korean Incheonissa.


title: Stony Brook University

text: Stony Brook University on perustettu vuonna 1957 nimellä "State University College on Long Island". Vuonna 1962 siitä tuli osa SUNY-osavaltionyliopistoa ja se sai nykyisen nimensä.


title: Stony Brook University

text: Yliopiston opintoaloja ovat humanistiset ja luonnontieteet, liiketalous, tekniikka, meri- ja ilmastotiede, journalismi ja kasvatustiede. Vuonna 2016 "U.S. News & World Report" -lehden rankingissä Stony Brook University sijoitettiin jaetulle 96. tilalle parhaiden yhdysvaltalaisyliopistojen joukossa ja 42. parhaaksi julkiseksi yliopistoksi.


title: Stony Brook University

text: Stone Brook University on mukana monialaisessa valtiollisessa tutkimuslaitoksessa Brookhaven National Laboratory (BNL).


title: Stift Lambach

text: Stift Lambach on Ylä-Itävallassa, Traun-joen varrella sijaitseva benediktiiniläisluostari.


title: Stift Lambach

text: Saksankielinen sana "Stift" tarkoittaa muun muassa lahjoitusta ja säätiötä, ja luostareiden asiayhteydessä se tarkoittaa luostarin olevan perustettu varakkaan, yleensä aatelisen henkilön lahjoituksena. Suomeksi sana on luontaista kääntää tässä yhteydessä luostariksi, sillä perustamistavalla ei nykyaikana ole merkitystä.


title: Stift Lambach

text: Luostarissa asuu tällä hetkellä (lokakuu 2016) 20 eri ikäistä munkkia.


title: Stift Lambach

text: Luostarin perusti vuonna 1046 paikallinen kreivi Arnold II. Hänen poikansa piispa Adalbero Wurzburg (myöhemmin pyhä Adalbero) muutti sen vuonna 1056 benediktiiniläisluostariksi (OSB), mikä se siitä lähtien on ollut. 17. ja 18. vuosisadoilla rakennutti Carlonen suku luostariin monia uusia rakennuksia ja muokkasi vanhoja barokkityyliin.


title: Vetelin Urheilijat

text: Vetelin Urheilijat on vuonna 1947 perustettu, Vetelissä toimiva urheilun yleisseura. Seuran menestyneimpiä urheilijoita ovat hiihtäjät Hannu Taipale ja Kuisma Taipale sekä Maratoonari Paavo Kotila.


title: Vetelin Urheilijat

text: Hiihtäjä Hannu Taipale (s. 22. kesäkuuta 1940 Veteli), joka edusti Suomea kaksissa olympialaisissa ja kaksissa MM-kilpailuissa. Oslon MM-kisoissa 1966 Hannu Taipale hiihti toisen osuuden Suomen hopeaa saavuttaneessa viestijoukkueessa. Lisäksi hän sijoittui 50 kilometrillä viidenneksi ja 15 kilometrillä seitsemänneksi. Grenoblen olympialaisissa vuonna 1968 Taipale saavutti viestissä pronssia hiihdettyään jälleen toisen osuuden. 50 kilometrillä hän sijoittui 14:nneksi. Tatran MM-kisoissa 1970 Taipale sijoittui 50 kilometrillä kahdeksanneksi, 30 kilometrillä 11:nneksi ja 15 kilometrillä 28:nneksi. Viimeisissä olympialaisissaan Sapporossa 1972 hän oli 50 kilometrillä 12:s ja sijoittui viestissä viidenneksi. Taipale voitti Suomen mestaruuden 30 kilometrillä kahdesti ja 50 kilometrillä kerran. Salpausselän Kisojen 50 kilometrin kilpailun hän voitti vuonna 1972. Ruotsin hiihtokisoissa Falunissa hän oli parhaimmillaan toinen 30 kilometrillä vuonna 1969 ja Holmenkollenilla toinen 15 kilometrillä vuonna 1970.


title: Vetelin Urheilijat

text: Hannun poika Kuisma Taipale (s. 15. helmikuuta 1970 Veteli) oli Falunin MM-kisoissa vuonna 1993 perinteisen tyylin 30 kilometrillä 16:s. Ramsaun MM-kisoissa vuonna 1999 hän oli 30 kilometrin vapaalla 31. ja osallistui myös 50 kilometrin perinteisen kilpailuun. Val Di Fiemmen MM-kisoissa 2003 hän oli 10 kilometrin perinteisen + 10 kilometrin vapaan yhdistelmäkilpailun 26. ja 30 kilometrin perinteisen yhteislähdön 33. Taipale valittiin myös Suomen 4 x 10 kilometrin viestijoukkueeseen toiselle perinteisen osuudelle Joukkue sijoittui kuudenneksi. Salt Lake Cityn olympialaisissa 2002 hän oli 15 kilometrin perinteisellä 30. ja 50 kilometrin perinteisellä 48. Hän oli myös avausosuuden perinteisen hiihtäjä 4 x 10 kilometrin viestissä, joka päättyi Suomen osalta 11. sijaan.


title: Vetelin Urheilijat

text: Maratoonari Paavo Kotila voitti Bostonin maratonin vuonna 1960 ja oli Melbournen olympialaisissa vuonna 1956 maratonilla 13:s.


title: Vetelin Urheilijat

text: Yleisurheilija Alpo Nisula saavutti kuulantyönnössä SM-kultaa vuosina 1959 ja 1961. Lisäksi hän saavutti SM-hopeaa vuonna 1962 sekä SM-pronssia vuosina 1960, 1963 ja 1964. Ennätyksensä 17,96 m hän työnsi vuonna 1964. Nisula paransi Jarmo Kunnaksen nimissä ollutta Suomenennätystä yhdellä sentillä tulokseen 17,07 Göteborgissa vuonna 1959.


title: Vetelin Urheilijat

text: Hiihtäjä Kalle Lassila edusti Suomea Sapporon MM-kisoissa vuonna 2007 ja sijoittui sprinttihiihdossa sijalle 11. Vancouverin olympialaisissa vuonna 2010 hän oli perinteisen sprintissä kymmenes. Maailmancupissa hän on ollut parhaimmillaan neljäs Kuusamon sprinttikilpailussa marraskuussa 2008. SM-kisoissa 2007 hän voitti sprintissä pronssia.


title: Vetelin Urheilijat

text: Etenijäkuningatar:


title: Vetelin Urheilijat

text: Lyöjäkuningatar:


title: Vetelin Urheilijat

text: Vuoden lukkari:


title: St. John’s College (Yhdysvallat)

text: St. John’s College on Yhdysvaltojen Marylandin osavaltion Annapolisissa sijaitseva liberal arts college, joka on tunnettu länsimaiseen kirjallisuuskaanoniin kuuluvien teosten ("The Great Books") tutkimiseen perustuvista opetusmenetelmistään. Vuonna 1696 nimellä "King William’s School" perustettu oppilaitos on Yhdysvaltojen kolmanneksi vanhin korkeakoulu. Annapolisin lisäksi oppilaitoksella on vuonna 1964 perustettu kampus New Mexicon pääkaupungissa Santa Fessä.


title: St. John’s College (Yhdysvallat)

text: Nimestään huolimatta St. John’s Collegella ei ole yhteyttä minkään uskontokunnan kanssa. Bachelor-tutkintojen ohella se tarjoaa master-koulutusohjelmat länsimaisen ja itämaisen kirjallisuuden allalla.


title: St. John’s College (Yhdysvallat)

text: St. John’s Collegen opettajina ovat toimineet muun muassa filosofi Leo Strauss, säveltäjä Elliott Carter (1939–1941) ja kirjailija James M. Cain (1923–1924).


title: Al Hirschfeld

text: Albert "Al" Hirschfeld (21. kesäkuuta 1903 St. Louis, Yhdysvallat – 20. tammikuuta 2003 Manhattan, Yhdysvallat) oli yhdysvaltalainen karikatyristi, jonka tunnetuimpia töitä olivat New Yorkin teatterimaailman kuuluisuuksien karikatyyrit. Hän teki piirroksia lehtiin, mainoksiin ja julisteisiin.


title: Al Hirschfeld

text: Hirschfeldin vanhemmat olivat Isaac and Rebecca Hirschfeld. Hirschfeld oli 12-vuotias, kun perhe, vanhemmat ja kolme poikaa, muutti St. Louisista New Yorkiin. Hän oli ennen muuttoa aloittanut taideopinnot ja jatkoi New Yorkissa ja 1924 Pariisissa. Balin-matkalla hän heräsi huomaamaan viivan ja keskittyi sittemmin sen käyttöön.


title: Al Hirschfeld

text: Susan Warms Dryfoos on tehnyt Hirschfeldistä dokumentin "The Line King: The Al Hirschfeld Story", joka on ollut Oscar-ehdokkaana dokumenttielokuvien sarjassa.


title: Al Hirschfeld

text: Hirschfeldin mukaan on New Yorkissa nimetty Al Hirschfeld Theater, jonka aiempi nimi oli Martin Beck Theater. Vähän ennen kuolemaansa hänet valittiin American Academy of Arts and Lettersin jäseneksi ja hänelle myönnettiin National Medal of Arts.


title: A Song for You

text: A Song for You voi tarkoittaa ainakin seuraavia:


title: Fumaraattireduktaasi

text: Fumaraattireduktaasi on entsyymi, joka katalysoi fumaarihapon pelkistämistä meripihkahapoksi. Entsyymiä esiintyy anaerobisissa olosuhteissa elävillä organismeilla kuten eräillä bakteereilla, suolistomadoilla ja syissä merissä esiintyvillä eliöillä. Fumaraattiresuktaasi on näillä eliöillä tärkeä osa anaerobista soluhengitystä. Fumaraattireduktaasin EC-numero on EC 1.3.5.4.


title: Fumaraattireduktaasi

text: Fumaraattireduktaasi on yleensä, esimerkiksi kolibakteerilla, tetrameeri ja koostuu neljästä keskenänä erilaisesta alayksiköstä. Näistä alayksikkö A on kooltaan 69 kDa ja se on sitotutunut kovalenttisesti histidiiniaminohapon välityksellä FAD-molekyyliin ja sisältää myös substraatin sitoutumiskohdan. Fumaraattireduktaasin alayksikkö B on kooltaan 25 kDa sisältää kolme rautasulfidiklusteria, jotka ovat katalyyttisesti tärkeitä. Entsyymi on siis rauta-rikkiproteiini. Alayksikkö C on kooltaan 15 kDa ja alayksikkö D on 13 kDa:n kokoinen ja näiden alayksiköiden tehtävä on kiinnittää fumaraattireduktaasi solukalvoon. Entsyymissä elektroneja luovuttavana kofaktorina toimii menakinoli, joka hapettuu menakinoniksi. Eräillä bakteereilla. kuten "Wolinella succinogenes"-lajilla C ja D-alayksiköt ovat yksi alayksikkö, jonka prosteettisena ryhmänä on hemi B-molekyyli. W. succinogenes kykenee elämään käyttäen pelkästään muurahaishappoa ja fumaarihappoa energianlähteenään.


title: Fumaraattireduktaasi

text: Eräät loislääkkeiden, muun muassa levamisolin ja tiabendatsolin teho perustuu kokonaan tai osittain fumaraattireduktaasin inhiboitumiseen.


title: I-56 (1928)

text: I-56 oli keisarillisen Japanin laivaston vuonna 1929 valmistunut I-56-luokan sukellusvene.


title: I-56 (1928)

text: Alus tilattiin Kuren laivastontelakalta osana vuoden 1923 hankintoja. Sen köli laskettiin 3. marraskuuta 1926. Alus laskettiin vesille 23. maaliskuuta 1928 ja se otettiin palvelukseen 31. maaliskuuta 1929.


title: I-56 (1928)

text: Alus nimettiin 20. toukokuuta 1942 uudelleen "I-156":ksi. Se poistettiin alusluettelosta 30. marraskuuta 1945. Miehistö upotti aluksensa 1. huhtikuuta 1946.


title: Irving Fisher

text: Irving Fisher (27. helmikuuta 1867 – 29. huhtikuuta 1947) oli yhdysvaltalainen taloustieteilijä, tilastotieteilijä, keksijä ja progressivistinen yhteiskunnallinen vaikuttaja. Hän oli Yhdysvaltain yksi ensimmäisistä uusklassista taloustieteilijöistä, joskin hänen myöhempi tutkimuksensa velkadeflaatiosta on omaksuttun ennen kaikkea jälkikeynesiläisessä koulukunnassa. Joseph Schumpeter kuvasi hänet "Yhdysvaltain kaikkien aikojen suurimmaksi taloustieteilijäksi", ja samaa mieltä ovat myöhemmin olleet James Tobin ja Milton Friedman.


title: Irving Fisher

text: Fisher teki merkittäviä tutkimuksia utiliteettiteorian ja yleisen tasapainoteorian alalla. Hän oli myös yksi ensimmäisiä, joka tutki järjestelmällisti intertemporaalista valintaa markkinoilla, mikä sai hänet kehittämään oman teoriansa pääomasta ja korkokannoista. Hänen tutkimuksensa rahan kvantiteettiteorian alalla pani alulle makrotaloustieteellisen koulukunnan, joka tunnetaan monetarismina. Hän oli myös yksi ekonometrian uranuurtajista ja kehitti hintaindeksien teoriaa. Hänen mukaansa ovat saaneet nimensä myös Fisherin yhtälö, Fisherin hypoteesi, kansainvälinen Fisher-ilmiö, Fisherin separaatiolause ja Fisherin markkinat.


title: Irving Fisher

text: Fisher oli kenties ensimmäinen ammattipiirien ulkopuolellakin kuuluisaksi tullut taloustieteilijä, mutta hänen maineensa kärsi pysyvän vahingon, koska hän oli juuri ennen vuoden 1929 pörssiromahdusta väittänyt, että osakemarkkinat olivat saavuttaneet "pysyvästi korkean tason". Hänen myöhempi teoriansa velkadeflaatiosta 1930-luvun laman selityksenä samoin kuin hänen ehdotuksensa pankkitalletusten takaamisesta 100 prosentin käteisvarannolla sekä vaihtoehtoisista valuutoista jäivät lähes vaille huomiota ja täysin Keynesin teorioiden varjoon. Fisherin maine uusklassisen taloustieteen piirissä on myöhemmin palautunut varsinkin sen jälkeen, kun hänen työnsä löydettiin 1950-luvun lopulla, ja varsinkin sen jälkeen, kun velkainflaatio tuli yleisen huomion kohteeksi vuosien 2008–2009 taantuman jälkeen.


title: Irving Fisher

text: Fisher syntyi Saugertiesin kylässä New Yorkin osavaltiossa. Hänen isänsä oli opettaja ja kongregationaalisen kirkon pappi, joka kasvatti poikansa uskomaan, että hänestä piti tulla hyödyllinen yhteiskunnan jäsen. Vaikka hän oli kasvanut uskonnollisessa perheessä, hänestä tuli myöhemmin ateisti, mutta postmillenialistisella evankelisella protestantismilla oli silti edelleen suuri vaikutus hänen ajatuksiinsa. Lapsena hän osoitti huomattavaa matemaattista lahjakkuutta ja kekseliäisyyttä. Viikon kuluttua siitä kun hänet oli hyväksytty Yalen yliopistoon, hänen isänsä kuoli 53 vuoden iässä. Tämän jälkeen Irving elätti äitinsä, veljensä ja äitinsä pääasiassa toimimalla yksityisopettajana. Hän suoritti luokassaan ensimmäisenä Bachelor of Arts -tutkinnon vuonna 1888, ja sitä ennen hänet oli myös valittu jäseneksi Skull and Bones -seuraan.


title: Irving Fisher

text: Vuonna 1891 Fisher väitteli ensimmäisenä Yalen yliopistossa filosofian tohtoriksi. Hänen väitöstyön ohjaajinaan toimivat teoreettinen fyysikko Willard Gibbs ja sosiologi William Graham Sumner. Opiskelijana Fisher oli osoittanut erityistä lahjakkuutta matematiikassa, mutta hänestä vaikutti siltä, että taloustiede soi hänelle suurempia mahdollisuuksia tutkimustyöhön ja vaikutusmahdollisuuksia yhteiskunnallisiin asioihin, joista hän oli huolissaan. Vuonna 1892 julkaistussa väitöskirjassaan "Mathematical Investigations in the Theory of Value and Prices" hän muotoili täsmällisesti yleisen tasapainon teorian. Kun hän aloitti sen kirjoittamisen, hän ei tiennyt, että Euroopassa Léon Walras oppilaineen oli jo kehittänyt samankaltaisen mallin. Siitä huolimatta Fisherin työ osoittautui erittäin merkittäväksi, ja eurooppalaisetkin asiantuntijat kuten Francis Edgeworth tunnustivat sen merkityksen välittömästi ja pitivät sitä ensiluokkaisena.


title: Irving Fisher

text: Suoritettuaan tutkinnon Yalessa Fisher opiskeli Berliinissä ja Pariisissa. Vuonna 1890 hän palasi Yaleen ja toimi siellä ensin yksityisopettajana, vuodesta 1898 lähtien poliittisen talousteiteen professorina ja vuodesta 1935 lähtien emeritusprofessorina. Hän toimitti "Yale Review" -julkaisua vuosina 1896–1910 ja toimi monissa oppineiden seuroissa, instituuteissa ja hyväntekeväisyysjärjestöissä. Hän oli American Economic Associationin (AEA) puheenjohtaja vuonna 1918. American Mathematical Society (AMS) valitsi hänet Gubbs-luennoitsijakseen vuonna 1929. Yhtenä ekonometrian varhaisista johtavista kehittäjistä hän perusti vuonna 1930 yhdessä Ragnar Frischin ja Charles F. Roosin kanssa alan yhdistyksen, "Econometric Society", jonka ensimmäisenä puheenjohtajana hän toimi.


title: Irving Fisher

text: Fisher oli tuottelias kirjoittaja. Tieteellisten teosten ja artikkelien ohella hän kirjoitti myös sanoma- ja aikakauslehtiin ja käsitteli monia yhteiskunnallisia kysymyksiä niin ensimmäisen maailmansodan, 1920-luvun nousukauden kuin 1930-luvun lamankin aikana. Hän teki useita käytännöllisiä keksintöjä. Keksinnöillään ja osakesijoituksillaan hän rikastui, mutta menetti suuren osan varoistaan 1929 pörssiromahduksen seurauksena.


title: Irving Fisher

text: Fisher osallistui myös useisiin yhteiskunnallisiin ja terveydellisiin kampanjoihin. Hän kannatti vegetarianismia, kieltolakia ja eugeniikkaa. Hän kuoli New Yorkissa 80 vuoden ikäisenä vuonna 1947.


title: Irving Fisher

text: James Tobin väitti, että taloustieteen uusklassista vallankumousta merkinneet älylliset läpimurrot tapahtuivat Euroopassa vuoden 1870 aikoihin. Seuraavien 20 vuoden ajan asiasta käytiin vilkasta väittelyä, jonka tuloksena uusi teoria saatiin lopulta pitkälti yhdistetyksi sitä edeltäneeseen klassiseen taloustieteelliseen perintöön. Joseph A. Schumpeterin mukaan tämän vaikutuksesta tuloksena 1890-luvulla oli


title: Irving Fisher

text: Tehdessään yhteenvedon utiliteettiteorian historiasta taloustieteilijä George Stigler kirjoitti, että Fisherin väitöskirja oli ollut "loistava" ja korosti, että se sisälsi "ensimmäisen huolellisen tutkimuksen hyötyfunktioiden mitattavuudesta ja niiden merkityksestä kysynnän teoriassa." Vaikka hänen julkaistu teoksensa sisälsi epätavallisen paljon ajan taloustieteilijöille tarkoitettuja matemaattisia yksityiskohtia, Fisher yritti aina soveltaa analyysejään elävään elämään ja esittää teoriansa niin selvästi kuin mahdollista. Esimerkiksi täydentääkseen väitöskirjassaan esittämiään todisteluja hän rakensi hydraulisen koneen, jossa oli pumppuja ja hanoja, havainnollistaakseen sen avulla visuaalisesti, kuinka markkinoilla hinnat asettuvat tasapainoon kysynnän tai tarjonnan muuttuessa.